PELUANG SEDANG TERBUKA LUAS UNTUK NAJIB KEMBALI JADI PM SEMULA?

Banyak pihak, seperti juga Najib Razak, sebenarnya sangat setuju bahawa jalan penyelesaian terbaik terhadap kemelut dan ketidaktentuan dalam politik negara sekarang ini adalah dengan mengadakan pilihanraya semula.
Hanya melalui pilihanraya segera saja dapat menyelesaikan kekalutan politik dalam negara yang merimaskan ketika ini.
Jika ada pilihanraya dan pemenang sebenar diketahui selepas itu, pasti tidak timbul lagi soal siapa yang memiliki sokongan majoriti yang hakiki untuk menjadi kerajaan.
Tetapi, untuk mengadakan pilihanraya semula ia tentu saja bergantung kepada keputusan Perdana Menteri, Muhyiddin Yassin yang berhak menasihati Yang Dipertuan Agong untuk membubarkan Parlimen.
Kalau Muhyiddin pun rimas dengan ketidaktentuan ini dan beliau lebih memikirkan kestabilan jangka panjang, tidak mustahil beliau akan memilih untuk mengadakan pilihanraya semula dalam waktu terdekat ini.
Namun, jika Muhyiddin mahu berbuat demikian, beliau mestilah dalam keyakinan bahawa partinya akan menang pilihanraya dan dirinya terus kekal sebagai Perdana Menteri lagi.
Tidak ada mana-mana Perdana Menteri sedia membubarkan Parlimen dalam keadaan yang diketahui partinya akan kalah dan seterusnya akan hilang juga jawatan ketua kerajaan.
Melihat kedudukan Bersatu pro Muhyiddin yang masih tidak ketentuan dalam PN, gabungan itu pula belum lagi didaftarkan, pembahagian kerusi tidak pernah dibincangkan dan UMNO lebih cenderung mahu mengenepikan Bersatu serta enggan berkongsi kerusi, mengharapkan Perdana Menteri membubarkan Parlimen ternampak seperti mustahil.
Lebih baik Muhyiddin bertahan saja dalam keadaan sekarang, setidak-tidaknya dapat juga beliau kekal setahun dua lagi di kerusi Perdana Menteri yang sedang didudukinya.
Kemungkinan kedua pilihanraya boleh diadakan ialah apabila PH Plus dapat memperolehi sokongan majoriti Ahli Parlimen melalui SD (Akuan Bersumpah) dan kemudian mempersembahkannya kepada Yang Dipertuan Agong atau jika Muhyiddin dijatuhkan melalui usul undi tidak percaya di Parlimen.
Kebiasaannya, dalam keadaan seperti itu dan untuk menjaga air muka akibat hilang jawatan, Perdana Menteri akan memohon agar Parlimen dibubarkan.
Apabila Parlimen dibubarkan, maka semua parti akan bersaing semula untuk memperolehi mandat rakyat bagi menubuhkan kerajaan.
Begitu pun, menunggu Parlimen dibubarkan dengan cara ini agak lambat dan tiada kepastian bila ia akan menjadi kenyataan.
Bukan saja tidak dipastikan bila PH Plus dapat mengumpul SD yang diperlukan bagi tujuan menjatuhkan kerajaan itu, malah bila usul akan dibenar dibentangkan juga bergantung kepada kebenaran Perdana Menteri.
Pokoknya, ia lambat dan tiada kepastian.
Satu-satunya cara jika Najib benar-benar ingin pilihanraya semula diadakan dalam tempoh terdekat ini ialah dengan UMNO yang mempunyai 39 Ahli Parlimen dalam kerajaan PN segera menarik sokongannya terhadap Muhyiddin atau keluar daripada gabungan tersebut
Terlanjur UMNO pun ingin mengenepikan Bersatu, hanya ingin bekerjasama dengan Pas dalam Muafakat Nasional, tidak mahu lagi berperdana-menterikan Muhyiddon selepas PRU15, ditambah kemungkinan Najib sendiri juga ingin kembali sebagai Perdana Menteri semula, sebenarnya inilah masa yang paling sesuai mencapai tujuan tersebut.
Sebelum kes mahkamah pemimpin-pemimpin UMNO dijatuhkan, sebelum PN didaftarkan, sebelum sentimen Melayu/Islam menurun dan sebelum Muhyiddin pulih daripada himpitan tekanan pelbagai sudut, peluang sedang terbuka luas untuk UMNO kembali berkuasa dan Najib dalam potensi sangat cerah kembali sebagai Perdana Menteri semula.
Najib tidak harus bergantung kepada faktor luaran jika benar inginkan pilihanraya semula, sebaliknya UMNO sendiri yang mesti mengambil langkah pantas menarik sokongannya terhadap Muhyiddin dan PN.
Pilihlah Najib – mahu jadi Perdana Menteri semula atau mungkin ke penjara?
(Shahbudindotcom 18/06/2020)

0

0

votes
Article Rating
Kongsikan artikel ini


BERBANDING PERLUNYA PH BEKERJASAMA DENGAN MAHATHIR, MAHATHIR JAUH LEBIH PERLU BEKERJASAMA DENGAN PH

Tindakan Tun Mahathir Mohamad mencadangkan dirinya sendiri sebagai calon Perdana Menteri PH Plus dan dalam masa yang sama menganggap Anwar Ibrahim tidak boleh diterima untuk jawatan tersebut kerana mengetuai parti yang berbilang kaum, hakikat ini lebih menyerlahkan keinginan Pengerusi Bersatu terpecat itu untuk menghalang kemaraan Presiden PKR mengambil alih kedudukan ketua kerajaan daripada Muhyiddin Yassin.
Ini juga menunjukkan kemungkinan yang lebih tinggi untuk Tun Mahathir memungkiri sekali lagi janji peralihan kuasa kepada Anwar, meskipun berjanji hanya mahu menjadi Perdana Menteri selama enam bulan saja.
Belum pun permintaannya untuk memegang jawatan Perdana Menteri buat kali ketiga dipersetujui serta berjaya menjadi kenyataan, Tun Mahathir sudah secara berterus-terang mengatakan Anwar tidak boleh diterima untuk menerajui negara.
Logiknya, sudah tentulah setelah beroleh kuasa nanti, dalil-dalil enggan menyerahkan kuasa itu menjadi lebih dahsyat lagi didendangkannya.
Selain Anwar menjawab bahawa selepas enam bulan nanti di mana ketika peralihan yang dijanjikan itu berlaku beliau masih lagi Presiden PKR, sebuah parti berbilang kaum, Tun Mahathir sewaktu mengucapkan perkara itu seolah-olah lupa hakikat kedudukan dirinya sendiri.
Jika Anwar yang menerajui parti berbilang kaum dianggapnya tidak layak, adakah dirinya yang tidak berparti itu lebih layak menjadi Perdana Menteri?
Kiranya begitu juga, bagaimana pula dengan logo PKR yang digunakan untuk bertanding dalam PRU14 lalu, termasuk oleh Tun Mahathir, tetapi masih diberi sokongan oleh pengundi?
Dalam hal ini, jika PH mahu menganggap Tun Mahathir sebagai kawan yang mesti diberikan kerjasama sebagaimana yang ditekankan oleh Pengerusi DAP Johor, Liew Chin Tong, jauh lebih mustahak daripada itu ialah Tun Mahathir mesti lebih dulu menganggap PH yang diterajui oleh Anwar juga sebagai kawan yang perlu beliau bekerjasama dengannya.
Tetapi, adakah tingkah laku Tun Mahathir memperlihatkan yang beliau menganggap PH sebagai kawannya?
Kalau PH saja yang mahu menganggap Tun Mahathir sebagai kawan, namun beliau pula melihat keberadaannya bersama PH hanya sebagai peluang melakukan khianat dan dendam, sebenarnya hanya membuang masa saia meneruskan hubungan dengannya.
PH sebagai sebuah gabungan yang stabil berbanding Tun Mahathir yang tidak berparti serta partinya sendiri, Bersatu sudah jadi Berdua, mesti jelas dalam membawa jati diri serta hala tuju perjuangannya.
Tidak harus ada pihak dalam PH jadi lemah, mudah terpedaya dan seolah-olah mahu menjemput pengkhianatan secara sengaja buat kesekian kalinya.
Tidakkah kita lupa bagaimana sebelum ini Tun Mahathir memperlekeh janji manifesto, mempermain-mainkan tempoh peralihan kuasa dan meletak jawatan tanpa berunding dengan PH?
Bak kata pepatah, janganlah sudah terhantuk dua tiga kali pun tapi masih juga tak reti-reti menjaga dahi.
Meskipun PH atau sesiapa saja daripada gabungan itu boleh menarik sokongan terhadap Tun Mahathir agar kerajaan terbubar dan PRU baru diadakan jika janji kepada Anwar dimungkiri sekali lagi seperti yang cuba diyakinkan oleh Anthony Loke, nasi ketika itu telah menjadi bubur dan niat Tun Mahathir untuk menghalang Anwar menjadi Perdana Menteri dengan sendirinya sudah pun tercapai.
Pasti selepas itu, Tun Mahathir akan tersenyum puas, bukan saja kerana berjaya menghalang Anwar, tetapi sekali lagi dapat memperbodoh-bodohkan PH.
Pada waktu ini, makanya mengajak PH untuk bekerjasama, berbaik, berkawan dan memberi peluang sekali lagi kepada Tun Mahathir menjadi Perdana Menteri adalah kerja sia-sia, membuang masa dan hanya menjadikan PH ditertawakan oleh sejarah.
Langkah yang betul ialah Tun Mahathir mesti diajak untuk bekerjasama, berkawan dan berbaik dengan PH serta menerima Anwar sebagai calon Perdana Menteri tanpa sebarang keraguan.
Jika Tun dikatakan sebagai orang yang boleh mencukupkan nombor bagi mengembalikan mandat rakyat kepada PH, beliau mesti berusaha melakukannya dengan keupayaan yang serupa biar pun bukan dirinya sebagai calon Perdana Menteri.
Itu barulah dinamakan ada kejujuran dan keikhlasan, bukan hanya sedia mencukupkan nombor jika dirinya saja dinamakan sebagai Perdana Menteri.
Janganlah lupa dengan kedudukan PKR yang ada 38 nombor dan PH yang mempunyai 91 Ahli Parlimen.
Lagi pun, selain mengambil balik kerajaan adalah mustahak bagi PH demi maruah mandat rakyat yang telah diperolehi, lebih penting bagi Tun Mahathir adalah mengambil semula Bersatu yang drampas Muhyiddin daripadanya.
Tanpa PH menjadi kerajaan semula dalam waktu terdekat ini, Bersatu akan terus berada dalam genggaman Muhyiddin dan mungkin akan terhapus pendaftarannya tidak lama lagi melalui penggabungannya dengan UMNO.
Berbeza dengan Anwar dan PH, di samping kedudukannya lebih kukuh dan boleh mengharungi masa depan dengan asas reformasi yang diperjuangkannya bersama DAP dan Amanah, Tun Mahathir mungkin akan mengakhiri kehidupan ini dalam sengsara dan duka lara jika Bersatu gagal diperolehinya semula.
Untuk mencapai semua tujuan itu, jika benar Tun Mahathir tiada niat dalam hati untuk khianat dan menghalang Anwar menjadi Perdana Menteri, pilihan yang terpuji baginya ialah mengalah dan bersama-sama PH menggembleng tenaga mengambil semula kerajaan.
Kepada pemimpin-pemimpin PH pula, berhentilah merasionalkan perlunya kita bekerjasama dengan Tun Mahathir, sebaliknya cubalah rasionalkan Tun Mahathir bahawa beliau jauh lebih perlu memberikan kerjasamanya kepada PH.
(Shahbudindotcom 19/06/2020)

0

0

votes
Article Rating
Kongsikan artikel ini


SAH PKR TOLAK MAHATHIR CALON PM

KENYATAAN MEDIA
19 Jun 2020
KEMBALI KE LANDASAN REFORMASI, GEMBLENG TENAGA UNTUK KEMBALIKAN MANDAT RAKYAT
Majlis Pimpinan Pusat (MPP) KEADILAN telah mengadakan mesyuarat khas bersama Ahli-Ahli Parlimen KEADILAN hari ni.
KEADILAN mengambil kira pandangan semua pihak dalam mencari jalan terbaik mempertahankan kebajikan rakyat dan membawa keadilan untuk semua rakyat.
KEADILAN menghargai usul dan usaha rakan-rakan dalam DAP dan AMANAH yang secara konsisten menyokong pencalonan Datuk Seri Anwar Ibrahim sebagai calon Perdana Menteri.
Permasalahan berbangkit apabila Tun Dr Mahathir Mohamad berpendirian mahu kembali buat kali ketiga sebagai Perdana Menteri.
Dalam mesyuarat hari ini, KEADILAN telah membuat keputusan-keputusan berikut:
1. Sekiranya KEADILAN kembali menjadi sebahagian dari Kerajaan Persekutuan, dasar dan program pentadbiran yang dianggotai KEADILAN itu mestilah mengangkat semangat keadilan untuk semua, mempertahan Perlembagaan Persekutuan serta hak dan kuasa Raja-Raja Melayu, membela nasib rakyat terutama orang Melayu dan bumiputera Sabah dan Sarawak, dan memperjuang agenda reformasi serta pembaharuan tata kelola pentadbiran Kerajaan.
2. Kerajaan Persekutuan ini mestilah memberi tumpuan kepada penyelesaian masalah golongan rakyat miskin bandar dan desa, memperjuangkan nasib peneroka dan pekerja, serta membangun semula negara dalam keadaan tiada mana-mana kumpulan yang tertinggal jauh di belakang. Pentadbiran baharu ini juga mestilah bersifat stabil dan tidak tertakluk kepada pertukaran kepimpinan yang berkali-kali.
3. Keadaan menjadi lebih parah selepas penularan wabak Covid-19 di mana tumpuan harus diberi untuk memulihkan ekonomi negara, menyelamatkan pekerjaan atau mewujudkan peluang pekerjaan baharu, serta memperjuang nasib pekerja. Kerajaan Persekutuan yang baharu mestilah memberi fokus menyeluruh untuk melaksanakan agenda ini.
4. Keputusan pilihan raya-pilihan raya kecil dan pandangan rakyat termasuk masyarakat Melayu yang kritis ketika Pakatan Harapan mentadbir mesti diteliti, difahami, dan dijadikan iktibar untuk perbaiki keadaan. Keinsafan ini memerlukan bukan sahaja muhasabah tetapi juga ikhtiar reformasi dalaman yang menyeluruh, untuk sekali lagi memenangi hati rakyat dengan mengutamakan nasib mereka.
5. Beberapa kes mutakhir ini turut menimbulkan keresahan di kalangan rakyat, bila mana mereka yang berkedudukan atau dilihat mempunyai hubungan dengan pemerintah dilepaskan atau dikenakan hukuman ringan, manakala rakyat pula ditekan atau dihukum dengan cukup berat sekali. Oleh yang demikian, Kerajaan Persekutuan yang baharu perlu mengatasi persepsi ini agar prinsip keadilan bukan sahaja dilakukan tetapi juga dilihat dilakukan.
6. KEADILAN yakin isu-isu ini selari dengan aspirasi parti mengangkat prinsip keadilan, memperjuang suara rakyat dan meneruskan agenda reformasi, serta menjadi wadah politik pelbagai kaum yang menghargai sumbangan setiap rakyat dan mengangkat martabat mereka.
7. KEADILAN tetap terbuka untuk berbincang dengan semua pihak termasuk Tun Dr Mahathir demi usaha menyelamatkan Malaysia dan mengembalikan mandat rakyat ke tempatnya. Walau bagaimanapun, parti memutuskan untuk tidak menyokong cadangan mencalonkan Tun Dr Mahathir sebagai Perdana Menteri, dan kekal dengan konsensus Pakatan Harapan mencalonkan Datuk Seri Anwar Ibrahim sebagai Perdana Menteri.
8. KEADILAN komited untuk terus mengukuhkan Pakatan Harapan, dan akan meneruskan usaha menggembleng tenaga dari semua pihak yang sefahaman untuk mengembalikan mandat rakyat ke tempatnya dalam masa terdekat.
9. Pada masa yang sama KEADILAN akan terus menumpukan tenaga dan bersiap siaga menghadapi Pilihanraya Umum mengejut yang mungkin dipanggil pada bila-bila masa.
Majlis Pimpinan Pusat KEADILAN
Ahli-Ahli Parlimen KEADILAN.

0

0

votes
Article Rating
Kongsikan artikel ini


DON’T OVERSTAY YOUR WELCOME – MASIH INGATKAH MAHATHIR UNGKAPAN INI?

Don’t overstay your welcome – demikian kata-kata yang pernah diucapkan oleh Tun Mahathir Mohamad ketika kehangatan musim pertandingan antara Anwar Ibrahim dengan Tun Ghafar Baba (kini arwah) bagi jawatan Timbalan Presiden UMNO pada tahun 1993 dahulu.
Tun Mahathir melafazkan kata-kata tersebut di Kuala Terengganu yang dipercayai ditujukan kepada Tun Ghafar yang ketika itu juga adalah Timbalan Perdana Menteri.
Berikutan kata-kata tersebut, pencalonan untuk Anwar mencanak-canak naiknya, sementara pencalonan untuk Tun Ghafar terus ketinggalan jauh di belakang.
Walaupun difahami oleh semua orang bahawa ungkapan pedih itu ditujukan kepada Tun Ghafar, tetapi Tun Mahathir tidak pernah mengia atau menafikannya sehingga kata-kata tersebut didendangkan dengan meluas sebagai gambaran Tun Ghafar tidak diperlukan lagi di dalam parti dan kerajaan.
Sebagai seorang yang berjiwa besar, walaupun tidak bersekolah tinggi, Tun Ghafar akhirnya mengumumkan menarik diri daripada bertanding jawatan Timbalan Presiden UMNO dan meletakkan jawatan sebagai Timbalan Perdana Menteri.
Tujuan Tun Ghafar berbuat demikian adalah untuk memudahkan Tun Mahathir mentadbir parti dan kerajaan dengan bebas berdasarkan kehendaknya selepas itu.
Susulan itu, Anwar telah diumumkan menang tanpa bertanding sebagai Timbalan Presiden UMNO dan seterusnya dilantik Timbalan Perdana Menteri.
Bagi kebanyakan orang yang mengikuti perjalanan politik dan sumbangan Tun Ghafar, terutama dalam menstabilkan parti berikutan perletakan jawatan Tun Musa Hitam pada 1986, pertandingan 1987 serta berbagai krisis lainnya dalam negara, tindakan Tun Mahathir mengucapkan kata-kata demikian dilihat tidak wajar sama sekali.
Beliau seolah-olah tidak menghargai, malah tidak mengenang sama sekali jasa serta sumbangan Tun Ghafar terhadapnya.
Hari ini setelah 27 tahun berlalu, apa yang diucapkan Tun Mahathir kepada Tun Ghafar itu sebiji terkena kepada dirinya.
Di dalam PH, beliau jelas tidak diperlukan lagi, tetapi tetap bersungguh-sungguh mahu jadi Perdana Menteri lagi buat kali ketiga.
Anwar yang merupakan Pengerusi PH dan Presiden PKR telah secara mutlak menolak hasrat Tun Mahathir yang mencadangkan dirinya sendiri sebagai calon Perdana Menteri bagi gabungan itu.
Di dalam Bersatu pula, beliau telah terbuang dan terlucut kedudukannya sebagai Pengerusi parti tersebut.
Dalam kelompok rakyat pelbagai kaum di seluruh negara, rata-rata telah menolak Tun Mahathir untuk kembali lagi sebagai Perdana Menteri, bukan saja kerana beliau telah dua kali menduduki jawatan tersebut, malah disebabkan usia tunya sudah mencecah 95 tahun ketika ini.
Manakala budak-budak sekolah, apabila mereka terdengar perbualan yang menyebut nama Tun Mahathir, spontan ada yang bertanya, “bila lagi Atuk ni mahu berhenti?”
Kepada Tun Mahathir – don’t overstay your welcome – isyarat patutnya beliau berundur sudah sangat jelas sekarang ini, bahkan lebih jelas daripada apa yang dialami oleh Tun Ghafar pada 1993 dahulu.
Kalau Tun Ghafar boleh berjiwa besar untuk berundur, apakah Tun Mahathir lebih memilih untuk “berjiwa tikus”, walaupun berpendidikan lebih tinggi daripada arwah?
(Shahbudindotcom 20/06/2020)

0

0

votes
Article Rating
Kongsikan artikel ini


KELIRU 1 – ANTARA MENGEMBALIKAN MANDAT PH DAN MEMILIH CALON PM

Ramai yang keliru antara menjatuhkan Muhyiddin Yassin dengan memilih calon Perdana Menteri bagi PH.
Menyokong usaha menjatuhkan Muhyiddin, termasuk melalui apa yang dilakukan oleh Tun Mahathir Mohamad adalah semata-mata untuk mengembalikan semula mandat rakyat kepada PH.
Ini kerana yang dipilih dalam PRU14 lalu untuk menjadi kerajaan adalah PH, bukan PN yang ada sekarang.
Tetapi, menyokong usaha Tun Mahathir menjatuhkan Muhyiddin tidak bermakna kita mesti setuju beliau dijadikan Perdana Menteri semula.
Oleh kerana kuasa yang hendak dikembalikan adalah kepada PH, maka jika ia berjaya dilakukan, Perdana Menteri mesti datang daripada PH.
Tun Mahathir bukan lagi sebahagian daripada PH.
Partinya, Bersatu telah dibawa bersama PN oleh Muhyiddin dan Tun Mahathir sendiri sudah terpecat daripada Bersatu.
Selain bukan lagi Pengerusi Bersatu kerana keahliannya yang telah terpecat itu, Tun Mahathr juga ketika ini dianggap sebagai individu tidak berparti.
Dengan yang demikian, tidak relevan untuk menjadikan beliau sebagai calon Perdana Menteri buat PH, baik selama enam bulan atau enam hari.
Sama ada melalui cara berfikir di dalam kotak, di luar kotak atau tanpa kotak sekalipun, tidak munasabah untuk mencalonkan seseorang yang tidak berparti dan berada di luar PH sebagai bakal Perdana Menteri bagi PH.
Calon Perdana Menteri mesti datang daripada PH sebagai entiti yang sah, manakala mereka yang berada di luar PH atau hanya sekutu kepada PH sepatutnya hanya hadir untuk menyokong calon yang ditentukan oleh PH.
Umpama kata, tetamu yang datang atau dijemput ke rumah kita, mereka itu tidak sesuai sama sekali untuk minta tidur di bilik tidur utama.
Menubuhkan kerajaan tanpa parti pun semua tak setuju, apa lagi memilih Perdana Menteri daripada individu tidak mempunyai parti.
Ada yang susah nak faham lagi?
(Shahbudindotcom 20/06/2020)

0

0

votes
Article Rating
Kongsikan artikel ini


LIHAT SEJARAH, LUPAKANLAH MAHATHIR!!

Sebelum ini pada 17 Jun lalu, Setiausaha Organisasi DAP, Anthony Loke menggesa Anwar Ibrahim dan PKR memberi jawapan “ya” atau “tidak” berhubung pencalonan Tun Mahathir Mohamad sebagai calon Perdana Menteri PH Plus.
Katanya, pencalonan Tun Mahathir sebagai Perdana Menteri itu turut disusuli dengan kedudukan Anwar sendiri sebagai Timbalan Perdana Menteri yang seterusnya akan mengambil alih jawatan Perdana Menteri selepas enam bulan Pengerusi Bersatu yang terpecat itu menyandang jawatan tersebut.
Berikutan itu, PKR telah mengadakan mesyuarat MPP pada semalam, 19 Jun untuk membincangkan perkara itu dan hasilnya menolak pencalonan Tun Mahathir serta kekal dengan konsensus PH sebelum ini yang menamakan Anwar sebagai calon Perdana Menteri.
Maknanya, keputusan mesyuarat PKR semalam adalah jawapan kepada gesaan yang dibuat oleh Anthony Loke pada 17 Jun lalu itu.
Malangnya, hanya beberapa jam kemudian, Anthony Loke dan Pengarah Komunikasi Amanah, Khalid Samad telah mengeluarkan kenyataan media bersama yang maksudnya boleh difahami sebagai menolak pendirian PKR itu.
Kata mereka, opsyen meletakkan Anwar sebagai calon Perdana Menteri telah gagal menjadi kenyataan berikutan tidak cukup nombor yang diperlukan dengan asas utamanya ialah Warisan, sekutu dalam PH Plus, tidak sedia memberi sokongan.
Sehubungan itu, kedua-dua mereka mahu PKR kembali kepada opsyen kedua iaitu mencalonkan Tun Mahathir sebagai Perdana Menteri.
Tindakan Anthony Loke dan Khalid Samad mengeluarkan kenyataan media ini langsung tidak kena kerana mereka berada secara rasmi dalam PH, tetapi nampaknya lebih berusaha menonjolkan PH Plus yang ada Tun Mahathir dan Shafie Apdal didalamnya.
Malah, hanya kerana Shafie menolak Anwar, mereka sebaliknya lebih mengutamakan pandangan tersebut dengan menuntut PKR menerima Tun Mahathir yang disokong oleh Warisan.
Adakah Warisan yang hanya ada 9 kerusi lebih penting daripada PKR yang ada 38 kerusi dan PH yang ada 91 kerusi?
Jika Anwar ditolak oleh Warisan yang hanya ada 9 kerusi, bukankah kedudulan pencalonan Tun Mahathir jauh lebih buruk kerana ditolak oleh 38 kerusi PKR?
Dalam hal ini, Anthony Loke dan Khalid Samad sepatutnya berusaha memujuk Warisan menerima calon PH dan bukannya menggesa PKR tunduk kepada Warisan dan menerima calon PH Plus.
Lebih daripada itu, tindakan mereka yang tetap berusaha agar Anwar dan PKR menerima Tun Mahathir menunjukkan mereka tidak mahu belajar daripada sejarah tentang tingkah laku dan putar belit bekas Perdana Menteri itu selama ini.
Tun Mahathir pada hakikatnya tidak pernah ikhlas dan setuju terhadap Anwar dan sentiasa berusaha menghalangnya untuk menjadi Perdana Menteri.
Setelah berjaya melengah-lengahkan janji peralihan kuasa dalam tempoh dua tahun sebagaimana diikrarkannya sendiri sebelum ini, Tun Mahathir juga cuba melupuskan janji serah kuasa kepada Anwar dengan meletakkan jawatan dan kemudian mahu menjadi Perdana Menteri semula melalui idea kerajaan perpaduan tanpa parti yang cuba diilhamkannya.
Melalui idea tersebut, beliau telah menolak saranan Yang Dipertuan Agong agar tidak meletakkan jawatan dan terus kekal sebagai Perdana Menteri.
Idea Tun Mahathir ialah melalui kerajaan perpaduan tanpa parti itu, beliau bukan saja akan berkuasa lebih luas, bahkan tidak terikat lagi dengan sebarang janji peralihan kuasa kepada Anwar.
Makanya, dengan sokongan yang diperolehi oleh Bersatu, UMNO, Pas, GPS dan Warisan, selain keyakinannya bahawa DAP, Amanah dan Geng Azmin dalam PKR juga akan menyokongnya, beliau boleh kekal sebagai Perdana Menteri sehingga akhir hayatnya.
Bagaimanapun, idea beliau itu tidak menjadi kenyataan kerana dibantah oleh UMNO serta Pas dan Muhyiddin kemudian mengambil kesempatan memintasnya untuk menjadi Perdana Menteri.
Selebihnya daripada segala peristiwa itu, termasuk kehadirannya dalam Kongres Maruah Melayu adalah suatu sejarah pahit selama 22 bulan bagi PH yang seharusnya memberi pengaran kepada kita semua.
Yang penting harus disedari, idea kerajaan perpaduan tanpa parti digerakkan oleh Tun Mahathir, bukan saja untuk memungkiri janji, membunuh karier politik Anwar dan menghalangnya daripada menjadi Perdana Menteri, tetapi juga untuk menghancurkan PH.
Kenapakah masih ada kalangan dalam PH masih mahu mempercayai Tun Mahathir lagi?
Kalau janji dua tahun pun dimungkiri dan dilengah-lengahkan dengan alasan seperti APEC, sehingga ekonomi pulih dan macam-macam lagi, jangankan logik akal, logik kepala lutut juga tidak boleh menerima janji enam bulan Tun Mahathir mahu menduduki kerusi Perdana Menteri buat kali ketiga ini.
Lupakanlan Tun Mahathir mulai sekarang seperti mana kita patut melupakan kekasih yang curang, dalam partinya sendiri pun beliau sudah terbuang.
Melorongkannya semula mengetuai kerajaan bererti mengundang kemungkinan janji dikhianati sekali lagi, seterusnya memungkinkan PH dalam keadaan bermasalah di sepanjang laluan.
Tanpa Tun Mahathir seperti dan PH komited dengan Anwar sebagai satu-satunya calon Perdana Menteri, yakinlah gabungan itu akan lebih aman dan mampu bergerak ke hadapan dengan cemerlang, kalau pun tidak mengambil semula kerajaan, harapan tetap ada dalam PRU15 akan datang.
(Shahbudindotcom 20/06/2020)

0

0

votes
Article Rating
Kongsikan artikel ini


KELIRU 2 – KENAPA JANJI ENAM BULAN MAHATHIR TIDAK BOLEH DIPERCAYAI?

Satu lagi kekeliruan yang timbul di antara mereka yang bersetuju dan menolak Tun Mahathir Mohamad sebagai calon Perdana Menteri PH ialah berhubung tempoh enam bulan yang dipohon oleh Pengerusi Bersatu terpecat itu.
Tun Mahathir, sebagaimana diberitahu oleh Setiausaha Agung PKR, Saifuddin Nasution Ismail dalam kenyataan medianya, telah meminta untuk dirinya sendiri dijadikan Perdana Menteri sekali lagi selama enam bulan dalam mesyuarat PH Plus pada 9 Jun lalu.
Selepas memegangnya selama enam bulan itu, Tun Mahathir berjanji akan menyerahkan jawatan tersebut kepada Anwar Ibrahim.
Kemudian, Setiausaha Organisasi DAP, Anthony Loke berkata, ada cara tertentu boleh dilakukan untuk memastikan Tun Mahathir terikat dalam melaksanakan janji enam bulan tersebut.
Ia katanya, melalui perjanjian hitam putih, selain parti-parti dalam PH juga boleh menarik sokongan daripada Tun Mahathir jika beliau memungkiri janjinya.
Dengan menarik sokongan tersebut, tambah Anthony Loke, kedudukan Tun Mahathir akan jatuh dengan sendirinya, seterusnya membuka laluan kepada pilihanraya semula terpaksa diadakan.
Melalui janji Tun Mahathir beserta hujah Anthony Loke itu, mereka yang menyokongnya lalu berhujah, apa masalahnya lagi untuk Anwar tidak menyetujui Ahli Parlimen Langkawi itu sebagai calon Perdana Menteri bagi PH?
Takkan masih tak yakin juga, tambah mereka dengan suara agak tinggi.
Dalam kenyataan media Saifuddin juga, ada disebut bahawa selain Tun Mahathir meminta untuk menjadi Perdana Menteri sekali lagi selama enam bulan, beliau juga mengatakan Anwar tidak boleh diterima untuk jawatan tersebut kerana kedudukannya sebagai pemimpin parti yang berbilang kaum.
Dalam bahasa mudah, bagi Tun Mahathir, Anwar tidak boleh sama sekali menjadi Perdana Menteri atas kedudukannya sekarang sebagai Presiden PKR.
Kenyataan itu dengan jelas menunjuklan Tun Mahathir akan memungkiri janjinya sekali lagi kerana dalam tempoh enam bulan akan datang, Anwar tentu saja masih lagi memegang jawatan Presiden PKR.
Malah, dengan hampir pasti Anwar akan kekal bersama PKR selama hayatnya kerana parti itu ditubuhkannya dengan keringat serta darah dan telah diterima dengan baik oleh rakyat, bererti janji penyerahan kuasa tidak akan dilaksanakan buat selama-lamanya oleh Tun Mahathir.
Jika tidak, kenapa Tun Mahathir mengatakan Anwar tidak boleh diterima sebagai Perdana Menteri kerana kedudukannya mengetuai parti pelbagai kaum?
Bukankah ia menunjukkan Tun Mahathir tidak akan menyerahkan jawatan kepada Anwar?
Apabila Tun Mahathir tidak menunaikan janjinya, sepertimana yang cuba diyakinkan oleh Anthony Loke, sokongan terhadap Perdana Menteri boleh ditarik untuk menjatuhkannya agar pilihanraya dapat diadakan semula.
Lalu, kata penyokong Tun Mahathir lagi, bukankah ini pilihan terbaik buat Anwar iaitu dapat menjatuhkan Perdana Menteri yang memungkiri janjinya?
Sebenarnya, ini adalah satu lagi cubaan untuk menggagalkan Anwar daripada menjadi Perdana Menteri.
Dengan menarik sokongan dan pilihanraya terpaksa diadakan, walaupun beliau dijatuhkan, itulah sebetulnya yang dikehendaki oleh Tun Mahathir iaitu menghalang Anwar menjadi Perdana Menteri.
Mula-mula janji dimungkiri dan apabila sokongan ditarik balik, akhirnya Anwar terpaksa bergelut semula untuk memenangi pilihanraya dan meletakkan dirinya sebagai Perdana Menteri sekali lagi, sedangkan Tun Mahathir boleh bersara dengan gembira setelah berjaya menguasai Putrajaya buat kali yang ketiga.
Sebab itu, untuk mengelakkan dipatuk ular yang sama di lubang yang sama buat kali yang ketiga, memilih Tun Mahathir sebagai calon Perdana Menteri adalah sesuatu yang sia-sia, membuang masa dan merbahaya.
Kecenderungan untuk beliau memungkiri janji adalah lebih tinggi berbanding menepatinya, malah telah ditunjukkan sendiri oleh Tun Mahathir dengan hujahnya Anwar tidak boleh diterima sebagai Perdana Menteri kerana mengetuai parti yang berbilang kaum.
Janji enam bulan itu hanyalah helah Tun Mahathir semata-mata, walhal niatnya yang sebenar adalah jelas untuk menidakkan atau memotong jalan buat Anwar.
Tanpa ragu-ragu, tidak memilih Tun Mahathir sebagai calon Perdana Menteri hanyalah suatu mudarat kecil berbanding mudarat lebih besar bakal menunggu, bukan saja kepada Anwar tetapi juga kepada PH, jika memilihnya sekali lagi.
(Shahbudindotcom 21/06/2020)

0

0

votes
Article Rating
Kongsikan artikel ini


SIAPA YANG TIDAK BERMINAT AMBIL ALIH KERAJAAN?

Pakatan Harapan atau PH seolah-olah tidak berminat untuk mengambil alih kerajaan apabila masih gagal mencapai keputusan berkenaan calon Perdana Menteri, kata Tun Mahathir Mohamad.
Menurut beliau, ia susulan keputusan PKR yang mahu Anwar Ibrahim sebagai calon Perdana Menteri, tidak sependapat dengan sesetengah pihak dalam PH sendiri.
Sesetengah pihak dalam PH bersetuju dengan idea Tun Mahathir dijadikan Perdana Menteri bagi tempoh enam bulan dan Anwar akan menggantikannya selepas itu.
PKR bagaimanapun menolak idea itu kerana meragui Tun Mahathir akan benar-benar menunaikan janji tersebut.
Faktor lain ialah kerana Tun Mahathir tidak mempunyai parti dan dengan itu beliau bukanlah anggota rasmi PH.
“Itu terpulang kepada mereka, kita tidak akan paksa kalau mereka tidak bersetuju.
“Tetapi, kita pun tidak bersetuju juga dengan dia.
“Jadi, itulah keadaan sekarang, tergantung-gantung, tidak ada keputusan.
“Ini menunjukkan bahawa kita sebenarnya tidak berminat untuk kalahkan Muhyiddin Yassin,” kata Tun Mahathir lagi.
Bekas Perdana Menteri itu berkata demikian ketika ditemui selepas menghadiri program sembang santai bersama ahli Bersatu Langkawi, malam tadi.
Siapa yang sebenarnya tak berminat mahu ambil alih kerajaan?
Oleh kerana Anwar tak setuju untuk mencalonkan dirinya, maka Tun Mahathir menganggap seolah-olah PH tak berminat mahu ambil alih semula kerajaan.
Tetapi, bukankah Tun Mahathir juga tak setuju Anwar dicalonkan sebagai Perdana Menteri?
Kenapa tidak dikata beliau juga tidak berminat untuk mengambil alih kerajaan?
Apakah hanya apabila semua orang bersetuju mencalonkannya semula saja, biar pun ini adalah untuk kali yang ketiga beliau menjadi Perdana Menteri, barulah ia dianggap PH berminat untuk mengambil alih kerajaan?
Adakah pendirian dia semua betul, manakala pendirian orang lain semua salah?
Kah kah kah kah…..
(Shahbudindotcom 21/06/2020)

0

0

votes
Article Rating
Kongsikan artikel ini


10 SEBAB PILIHANRAYA AWAL WAJIB SEGERA DIADAKAN

Perkembangan mutakhir ini memperlihatkan kedua-dua belah pihak – baik PH atau PN – semuanya diselubungi kecelaruan dan ketidaktentuan.
PH yang mempertikai keabsahan kerajaan terus diselubungi kecelaruan dalam memilih antara Anwar Ibrahim dan Tun Mahathir Mohamad sebagai calon Perdana Menteri, manakala PN dengan majoriti tipis juga celaru sama ada mahu mengekalkan lagi Muhyiddin Yassin daripada Bersatu sebagai Perdana Menteri atau calon daripada UMNO perlu dikembalikan memegang jawatan tersebut.
Sebagaimana disebut oleh Najib Razak minggu lalu, pilihanraya semula adalah penyelesaian terbaik kepada masalah politik yang ada dalam negara sekarang ini.
Kemudian, Anwar dan Mohamad Sabu dalam kenyataan media mereka juga tidak menolak kemungkinan pilihanraya awal akan diadakan dan menyeru ahli parti masing-masing bersiap sedia menghadapinya.
Beberapa pemimpin UMNO lainnya turut menyambut baik keperluan mengadakan pilihanraya awal untuk menyelesaikan kekalutan serta kecelaruan yang ada ini.
Berikut 10 sebab mengapa pilihanraya semula dengan segera adalah lebih baik berbanding menunggu sehingga Parlimen dibubarkan mengikut tempohnya pada tahun 2023:-
1. Hanya melalui pilihanraya awal saja pertikaian mengenai keabsahan dan kedudukan majoriti kerajaan yang sudah berlarutan sekian lama ini dapat diselesaikan.
Parti mana pun yang menang dan menjadi kerajaan nanti, kedudukan mereka tidak akan menjadi pertikaian lagi.
2. Melalui pilihanraya awal juga, PN yang menjadi kerajaan sekarang dapat memutuskan sama ada tiga parti utamanya – UMNO, Bersatu dan Pas – perlu bekerjasama atau tidak.
Jika mahu terus bekerjasama, oleh kerana Muhyiddin Yassin sudah memegang jawatan Perdana Menteri, mahu tidak mahu, UMNO terutamanya, perlu menerima perkara itu dengan lapang dada.
3. Sebaliknya, jika UMNO yang sudah mewujudkan Muafakat Nasional bersama Pas tidak mahu lagi berperdana-menterikan Muhyiddin dan mahu pemimpin UMNO sendiri menjadi Perdana Menteri selepas itu, pilihanraya awal juga adalah titik penting untuk membuat keputusan mengenainya.
Tida perlu lagi UMNO menjalin hubungan yang pura-pura atau tidur sebantal tapi mimpi lain-lain dalam nikah kahwin politik yang dijalinkan seperti dalam PN sekarang.
4. Kiranya Najib Razak ingin mencatat rekod sebagai pemimpin UMNO yang berjaya menjadi Perdana Menteri sebanyak dua kali melalui parti yang sama, pilihanraya awal adalah satu-satu jalan untuk mencapai tujuan tersebut.
Walaupun Najib bukan Presiden UMNO dan Pengerusi BN, tetapi sekiranya MN berjaya membentuk kerajaan, berdasarkan kemampuan dan kelayakan, rasanya tidak ada masalah untuk Zahid Hamdi memberi laluan kepada Ahli Parlimen Pekan itu untuk sekali lagi menjadi Perdana Menteri.
Zahid Hamidi tentu sedar kelebihan Najib dari segi kemampuan dan kelayakan berbanding dirinya.
Yang paling penting bagi mencapai tujuan itu ialah pilihanraya awal mesti digerakkan agar tidak tidak dapat tidak, mesti diadakan sebelum mahkamah menjatuhkan hukuman terhadap Najib.
5. Sejak kembalinya semula Tun Mahathir dalam arena politik melalui PH – berjaya menjadi Perdana Menteri, banyak berdalih enggan berpegang pada janji, kemudian meletakkan jawatan, menolak nasihat Yang Dipertuan Agong agar jangan berbuat demikian dan kini terhegeh-hegeh mahu menjadi Perdana Menteri semula – beliau sudah dianggap sebagai “pengacau nombor satu” dalam caca marba politik negara ini.
Apa lagi, keberadaannya dalam politik ini dilihat tidak lain hanya kerana ada dendam tak bersempadan, terhadap Anwar, Najib dan juga Muhyiddin.
Tetapi, dengan adanya pilihanraya awal dan kedudukan Tun Mahathir sendiri yang tidak berparti serta tidak ada sesiapa yang akan menandatangani watikah calon untuknya, ruang untuk bertanding sekali lagi adalah sangat tipis.
Malah, kalau bertanding pun, terutamanya jika bersendirian tanpa dinaungi PH, beliau hampir pasti akan kecundang dengan mudah di Langkawi.
Bermakna, jika ada pilihanraya awal, kemungkinan Tun Mahathir tidak bertanding adalah cerah dan dengan itu, politik negara akan bebas daripada segala gangguan dan dendamnya kerana tidak lagi bergelar Ahli Parlimen.
6. Jika ada pilihanraya awal, sekutu Tun Mahathir dalam PN iaitu Azmin Ali dan kumpulannya yang berasal daripada PKR dan kini menumpang secara setinggan dalam Bersatu, juga hampir akan tenggelam dan tidak mampu bertahan lagi.
Dengan rekod sebagai pengkhianat sewaktu dalam PH sebelum ini, kedudukan kumpulan Azmin dalam PN amat sukar diterima, terutama oleh UMNO.
Kalau pun UMNO dan Pas sedia bekerjasama dengan Bersatu yang dipimpin oleh Muhyiddin, tetapi UMNO tidak mungkin dapat menerima Azmin dan kumpulannya dan dalam masa yang sama tak pasal-pasal terpaksa memikul beban moralnya yang jijik itu.
Dengan itu, sama seperti Tun Mahathir, Azmin dan kumpulannya juga boleh diketepikan melalui pilihanraya awal dan politik negara akan bebas daripada segala pengacau dan pengkhianat selepas itu.
7. Tetapi, jika UMNO dan Pas melalui MN tetap keras hati tidak mahu menerima Bersatu dan tetap ingin menjadikan lambang dacing dan bulan sebagai simbol yang diyakini untuk dijadikan pilihan pengundi, pilihanraya awal boleh menjadi pilihan terbaik untuk Munyiddin bersara terus daripada dunia politik.
Beliau boleh memilih untuk terus berehat, memastikan kesihatannya terkawal dan menghabiskan usia persaraan dengan masa berharga bersama keluarganya seperti Tun Abdullah Badawi.
Yang penting, rekod dan impian untuk menjadi Perdana Menteri sudah pun tercapai buatnya.
8. Kalau itu keadaannya, pilihanraya awal nanti bakal menyaksikan pertandingan bersih antara PH yang di dalamnya ada PKR, DAP dan Amanah yang akan berlawan dengan MN yang dianggotai UMNO, BN dan juga Pas.
Berdasarkan perkembangan semasa, kedua-dua pihak dilihat memiliki keupayaan seimbang untuk menang dengan PH mempunyai lebih sokongan di kawasan bandar, separa bandar dan di kalangan pengundi bukan Melayu, sementara MN ada kelebihan di kawasan Melayu, kampung serta luar bandar.
Apa pun hasilnya, dua gabungan yang bertanding itu akhirnya akan menghasilkan natijah politik yang sihat kerana tiada lagi pengcau, pengkhianat dan mereka yang berdendam berpeluang bergelar Ahli Parlimen di dalamnya.
9. Selepas keputusan pilihanraya awal itu nanti, jika tiada pihak mampu mendapat majoriti yang stabil, atas kepentingan negara, adalah tidak mustahil PH dan MN lebih memilih untuk bekerjasama bagi membentuk sebuah kerajaan campuran atau perpaduan berdasarkan kemajmukan dalam negara.
Matlamat kerajaan itu nanti tidak lain ialah untuk memajukan negara dan memastikan kesejahteraan rakyat terpelihara seperti mana banyak negara lain di dunia ini sudah pun membentuknya.
10. Dalam kerajaan perpaduan tersebut, tentunya berdasarkan pihak mana antara PH dan MN yang menang lebih banyak kerusi, mungkin Anwar lebih dulu jadi Perdana Menteri, kemudian diambil alih oleh Najib atau Najib lebih dulu jadi Perdana Menteri dan kemudian barulah Anwar menggantikannya.
Namun, oleh kerana tiada pengacau dan pengkhianat lagi, juga tidak ada dendam peribadi antara keduanya, janji peralihan kuasa yang bakal berlaku nanti dijamin boleh berjalan dengan lancar, mudah serta tidak berbelit-belit dengan pelbagai alasan untuk memungkirinya.
Sekali lagi, dengan negara bebas daripada pengacau, pengkhianat dan dendam kesumat, apa pun keadaan politik pasca pilihanraya awal, ia jauh lebih aman, tenang dan mendamaikan berbanding sekarang.
(Shahbudindotcom 22/06/2020)

5

1

vote
Article Rating
Kongsikan artikel ini


MUHYIDDIN AKAN BUBAR PARLIMEN SEBELUM BELIAU DIJATUHKAN, KATA PEMIMPIN BERSATU

Pagi tadi saya berkesempatan berbual agak panjang dengan seorang pemimpin yang menjadi Ahli MPT Bersatu Pusat.
Beliau adalah Ahli MPT yang pro kepada Muhyiddin Yassin, Presiden Bersatu merangkap Perdana Menteri sekarang ini.
Berbagai perkara dan topik kami perbualkan – tentang Muhyiddin, Tun Mahathir Mohamad, masa depan Bersatu, hubungan Bersatu dengan UMNO dan PN, usaha menjatuhkan Perdana Menteri, pilihanraya awal secara mengejut dan macam-macam lagi.
Berkenaan usaha menjatuhkan Muhyiddin, terutama yang digerakkan oleh Tun Mahathir, beliau tidak yakin nombor atau jumlah Ahli Parlimen yang diperlukan akan mencukupi bagi tujuan itu.
Menurut beliau, sebagai Perdana Menteri, Muhyiddin mempunyai banyak kelebihan bukan saja untuk menghalang, tetapi juga untuk menarik Ahli Parlimenn pembangkang agar menyokong kerajaan.
“Itu kelebihan yang tidak boleh dinafikan, cuma Perdana Menteri belum menggunakan lagi kelebihan itu, mungkin menunggu langkah yang akan dimulakan oleh Tun Mahathir terlebih dahulu,” katanya dengan yakin.
Lebih beliau tidak yakin usaha menjatuhkan Muhyiddin itu akan menemui kejayaan ialah jika ianya dilakukan tanpa sokongan Anwar Ibrahim dan PKR untuk menjayakannya.
Tambahnya, dengan 38 Ahli Parlimen dimiliki oleh PKR dan jika Anwar kekal dengan pendirian menolak atau tidak mahu menyokong Tun Mahathir, hampir pasti atau terlalu sukar usaha menjatuhkan Muhyiddin daripada menjadi kenyataan.
Malah, beliau juga penuh yakin Anwar tidak akan sedia menyokong atau bekerjasama dengan Tun Mahathir setelah Presiden PKR itu dipermain-mainkan dengan janji peralihan kuasa sebelum ini.
“Saya penuh yakin Anwar ada ketegasan yang jitu kali ini di mana beliau tidak akan membiarkan dirinya dipatuk buat kali ketiga oleh Tun Mahathir,” tambah Ahli MPT itu lagi.
Ditanya lebih lanjut jika Tun Mahathir terus berusaha ke arah itu, beliau menegaskan, Muhyiddin tidak akan membiarkan dirinya dijatuhkan begitu saja.
Muhyiddin katanya, pasti akan membubarkan Parlimen bagi membolehkan pilihanraya awal diadakan sebelum dirinya dapat dijatuhkan.
“Dalam pertemuan dengan pimpinan parti dua minggu lalu, Muhyiddin memang telah membayangkan kemungkinan ke arah itu dan meminta semua pihak bersiap sedia menghadapi pilihanraya awal itu,” ujar beliau seterusnya.
Kata beliau, peringatan Muhyiddin itu memberi erti bahawa mengadakan pilihanraya awal memang sentiasa ada dalam pertimbangannya.
Ahli MPT Bersatu itu juga memberitahu, Muhyiddin ketika ini sedang mengadakan perbincangan aktif dengan pimpinan parti-parti lain dalam PN bagi menyelesaikan beberapa perkara seperti pembahagian kerusi sebagai persiapan ke arah mengadakan pilihanraya awal itu.
“Saya yakin soal pembahagian kerusi akan dapat diselesaikan tidak lama lagi.
“Selepas itu, jika apa-apa berlaku, Muhyiddin tiada masalah lagi untuk memanggil pilihanraya secara mengejut,” kata beliau..
Tetapi, beliau mengingatkan, jika pilihanraya awal diadakan, bagaimana Tun Mahathir mahu menghadapinya?
“Adakah PH sedia lagi bekerjasama dengannya, sedangkan untuk menjatuhkan Muhyiddin pun Anwar tidak mahu bersama dengan Tun Mahathir?” soal Ahli MPT itu lagi.
(Shahbudindotcom 22/06/2020)

0

0

votes
Article Rating
Kongsikan artikel ini


FAHAMILAH DERITA DAN SENGSARA ANWAR…..

Dalam deretan musuh politik Tun Mahathir Mohamad, yang paling derita dan sengsara ialah Anwar Ibrahim.
Tun Musa Hitam, Tengku Razaleigh Hamzah, Anwar Ibrahim, Lim Guan Eng, Mohamad Sabu, Najib Razak dan Muhyiddin Yassin adalah antara mereka yang pernah dimusuhi dan bermusuh dengan Tun Mahathir.
Ada yang diaibkan melalui serangan media, diseret ke mahkamah, dipenjara di bawah ISA dan pelbagai tekanan lain lagi.
Tetapi, dalam semua itu, Anwarlah yang paling sengsara dan derita – dipecat, diaibkan melalui media, ditangkap dibawah ISA, diseret ke mahkamah, dipenjara dan dipukul hampir setengah mati dengan tangan digari dan matanya ditutup.
Setelah melalui derita yang panjang – atas nama perjuangan – Anwar sedia memaafkan dan berdamai dengan Tun Mahathir untuk tujuan yang lebih besar iaitu sama-sama menumbangkan UMNO dan BN pada PRU 2018.
Keceriaan berjaya menumbangkan BN dan menjadikan PH sebagai kerajaan tidak membawa ceria yang panjang, asasnya ialah janji peralihan kuasa kepada Anwar telah dipermain dan dilengah-lengahkan sehingga kumpulan pengkhianat berjaya mengambil kesempatan untuk menumbangkan kerajaan.
Tun Mahathir kemudian kembali “gila kuasa” untuk menjadi Perdana Menteri semula, walaupun perletakan jawatannya sebelum ini dilakukan tanpa berunding dengan PH dan menolak juga nasihat Yang Dipertuan Agong agar tidak jangan berbuat demikian.
Berikutan kedudukannya makin mengecil dan terpencil sekarang ini serta sudah terpecat daripada Bersatu yang ditubuhkannya sendiri, sama seperti untuk menumbangkan UMNO dan BN pada 2018 dahulu, kali ini untuk menjatuhkan Muhyiddin, sekali lagi sokongan dan bantuan Anwar juga yang ditagihnya.
Anwar bagaimanapun sehingga ini tetap berkeras untuk tidak bekerjasama dengan Tun Mahathir serta enggan menyetujui Ahli Parlimen Langkawi jtu diangkat sekali lagi buat kali ketiga sebagai Perdana Menteri.
Anwar berkata, pengalaman yang panjang menyebabkan beliau dan partinya curiga untuk memberikan ruang sekali lagi kepada Tun Mahathir menjadi Perdana Menteri, meskipun dengan janji hanya selama enam bulan sebelum menyerahkan jawatan tersebut kepadanya.
Apatah lagi dalam percaturan terbaharu ini, kata Anwar, beliau dikehendaki menerima jawatan Timbalan Perdana Menteri di bawah Tun Mahathir yang disifatkan sebagai kesukaran maha besar untuk ditanggung.
“Nak suruh saya derita berapa lama lagi, sudahlah,” ujar bellau ketika bersiaran langsung di laman Facebooknya malam Ahad lalu.
Menurut Ahli Parlimen Port Dickson itu, beliau dan PKR telah memberi kepercayaan dan peluang kepada Tun Mahathir sebelum ini selain merundingkan pelbagai perkara dengan bekas Perdana Menteri itu.
Pengalaman tersebut, katanya, menyebabkan beliau curiga apabila diminta sekali lagi untuk memberi peluang dan ruang kepada Tun Mahathir yang dikatakan boleh mendapat jumlah ahli Parlimen yang mencukupi untuk membentuk kerajaan baharu.
Beliau turut mendedahkan, perasaan curiga itu turut menghantui rakan-rakan dalam PH apabila mereka mengusulkan pelantikan Tun Mahathir sebagai calon Perdana Menteri ke-9 perlu melalui proses dokumentasi lengkap termasuk menurunkan tandatangan serta terikat dengan beberapa syarat yang jika tidak dipatuhi, maka Ahli-Ahli Parlimen akan menarik balik sokongan mereka.
Katanya, dalam mesyuarat yang beliau sendiri pengerusikan, kesemua pemimpin bersetuju namanya dicalonkan sebagai Perdana Menteri, malah menurut Anwar, persetujuan itu dilafazkan dan didengar sendiri oleh beliau.
“Ini keputusan dan kami minta Tun Mahathir bersetuju, tetapi beliau tidak bersetuju dan perkara ini kita hujahkan.
“Saya kata hampir 24 tahun sudah menjadi Perdana Menteri, bagilah orang lain ikut giliran.
“Mula-mula dia minta enam bulan dan dalam mesyuarat berikutnya minta tambah jadi setahun dan apabila perkara ini ditekankan oleh Shafie Apdal, Tun Mahathir akhirnya setuju dengan tempoh enam bulan.
“Dan dia tak nak tolak ansur langsung dalam hal itu,” kata Anwar.
Menurut Anwar lagi, beliau percaya jika Tun Mahathir dilantik menjadi Perdana Menteri untuk tempoh enam bulan, keadaan tidak akan berubah dan berbalik semula kepada soal “ini dasar Mahathir dan itu dasar Anwar” sehingga boleh menggagalkan hasratnya untuk memperjuangkan ekonomi rakyat yang terjejas teruk akibat pandemik Covid-19.
Kawan-kawan kata, “kami mahu saudara jadi Perdana Menteri tetapi laluan tak mudah kerana kita perlu jumlah, ada yang percaya Tun Mahathir boleh dapat tetapi  sampai kini belum dapat. Jadi kita beri dokongan kepada Tun Mahathir, selepas itu baru saudara diangkat,” katanya
Anwar juga menepis tuduhan bahwa beliau dan PKR merupakan pengkhianat apabila menolak pencalonan Dr Mahathir sebagai Perdana Menteri ke-9 jika mandat rakyat berjaya dikembalikan semula kepada PH kelak.
Katanya, apa yang berlaku adalah perbezaan pendapat di mana beliau hanya mahu melakukan yang terbaik untuk rakyat dan menuntut supaya mandat rakyat dikembalikan.
Beliau juga percaya jika Dr Mahathir diberi peluang sekali lagi, biar pun untuk tempoh enam bulan, perkara-perkara seperti rasuah, kronisme dan mengkayakan golongan tertentu tidak akan dapat dihapuskan.
“Khianat ini tidak timbul, orang yang bagi kipas kepada pengkhianat itulah pengkhianat,” katanya mengungkit semula Langkah Sheraton yang bukan bermula seminggu dua, tetapi diatur lama sebelum itu lagi.
Kesimpulannya, di mana salahnya jika Anwar terus menolak untuk bekerjasama dan menyetujui Tun Mahathir dicalonkan sekali lagi sebagai Perdana Menteri?
Fahamilah derita dan sengsara yang pernah ditanggung Anwar sebelum ini!!
(Shahbudindotcom 23/06/2020)

0

0

votes
Article Rating
Kongsikan artikel ini


SAMPAI MASANYA MAHATHIR PERLU TUBUH SEBUAH PARTI BARU

Setelah terpecat daripada Bersatu, Tun Mahathir Mohamad ketika ini adalah pemimpin yang tidak mempunyai parti.
Kedudukan beliau di Parlimen ialah sebagai Ahli Parlimen Bebas bersama empat lagi pemimpin Bersatu yang turut terpecat bersamanya.
Salah satu tujuan Tun Mahathir mahu menjadi Perdana Menteri semula adalah untuk mendapatkan balik Bersatu yang mana parti itu telah diasaskan penubuhan olehnya bersama beberapa yang lain, termasuk Muhyiddin Yassin.
Namun, melihat usahanya untuk kembali berkuasa ketika ini masih tidak menentu, bermakna selagi Muhyiddin menjadi Perdana Menteri, laluan tetap sukar bagi Tun Mahathir untuk mendapatkan balik Bersatu.
Tambahan lagi, Setiausaha Agung Bersatu lantikan Muhyiddin adalah juga Menteri Dalam Negeri yang mana Jabatan Pendaftar Pertubuhan atau RoS adalah dibawah pengawasannya.
Ini menjadikan, apa pun usaha Tun Mahathir untuk mengambil balik Bersatu kembali ke dalam pangkuannya, kalau pun tidak mustahil, tetapi laluannya penuh liku dan dipenuhi duri-duri tajam sebagai penghalangnya.
Lalu, apa pilihan Tun Mahathir, terutama kiranya Muhyiddin mungkin mengadakan pilihanraya awal secara mengejut?
Berjuang dalam dunia politik tanpa parti dan tanpa jawatan adalah suatu perjuangan yang tidak nampak ada kejayaan di hadapan.
Parti dan jawatan adalah dua aspek yang tidak boleh diabaikan jika seseorang mahu memburu kuasa, tak kisah sama ada untuk kali yang pertama atau ketiga.
Tun Mahathir sendirinya tentunya sedar hakikat itu, sebab itu selepas keluar UMNO, beliau mengambil langkah menubuhkan Bersatu bersama Muhyiddin sebagai jalan untuk menumbangkan UMMO dan BN.
Untuk itu, demi mengharungi cabaran mendatangnya, amatlah sukar untuk Tun Mahathir bergerak lebih jauh jika beliau kekal seperti sekarang tanpa ada parti menaunginya.
Buat sementara ini, dalam kedudukan dirinya sudah terpecat dan untuk mendapatkan balik Bersatu bukan suatu perkara yang mudah, kecuali jika dirinya dapat jadi Perdana Menteri semula, adalah lebih baik beliau lupakan Bersatu dahulu.
Tun Mahathir perlu segera menubuhkan sebuah parti baru untuk beliau meneruskan perjuangan sama ada untuk menjatuhkan Muhyiddin atau mengejar impian menjadi Perdana Menteri buat kali ketiga dan dalam waktu yang sama bagi tujuan menghimpunkan para penyokongnya.
Sekarang ini para penyokong beliau masih berada dalam Bersatu dan sebahagian mereka juga mungkin jenis yang bermuka-muka – siang menyokongnya tapi sebelah malam menyokong Muhyiddin pula.
Tanpa parti, bukan saja menyulitkan Tun Mahathir untuk meneruskan langkah perjuangannya, malah juga menimbulkan kesulitan untuknya bertanding semula dalam pilihanraya jika Muhyiddin mengambil keputusan membubarkan Parlimen dalam waktu terdekat ini.
Oleh kerana beliau bukan lagi ahli Bersatu, Tun Mahathir tidak berhak lagi bertanding atas nama parti itu atau menggunakan logo Bersatu.
Kuasa menandatangani watikah calon untuk bertanding dalam pilihanraya berada di tangan Muhyiddin selaku Presiden Bersatu.
Muhyiddin bukan saja mustahil akan menandatangani watikah calon untuk Tun Mahathir dan mereka yang sudah terpecat daripada Bersatu, tetapi juga pasti tidak memilih mereka yang dikenali sebagai penyokongnya sebagai calon pilihanraya.
Di waktu yang sama, untuk Tun Mahathir bertanding atas tiket PH turut tidak nampak jalan jika perbalahannya dengan Anwar dalam soal menentukan calon Perdana Menteri bagi gabungan itu terus menemui jalan buntu dan gagal diselesaikan.
Sifirnya mudah, kalau Anwar tetap enggan bersetuju memberi laluan kepada Tun Mahathir sebagai calon Perdana Menteri, sudah tentu beliau selaku Pengerusi PH juga keberatan untuk menandatangani watikah calon buat Ahli Parlimen Langkawi untuk bertanding dalam pilihanraya.
Maka, Tun Mahathir mahu bertanding atas tiket dan logo apa dalam pilihanraya secara mengejut nanti?
Hanya dengan menubuhkan sebuah parti baru saja merupakan jalan penyelesaiannya, lagi pun dengan rekod selama hampir 24 tahun sebagai Perdana Menteri dan anak-anaknya kaya raya belaka, menubuh, membiayai dan menggerakkan sebuah parti baru tentulah bukan masalah besar untuk Tun Mahathir.
Kalau ingin meniru Azmin Ali yang disebut-sebut telah mendaftar Parti Keadilan Negara, Tun Mahathir mungkin boleh memilih nama Parti Bersatu Negara sebagai parti barunya atau susah-susah daftar saja atas nama Parti Berdua sebagai tanda ia serpihan kepada Bersatu.
Kadang-kadang kesian juga melihat penyokong Tun Mahathir bersepah-sepah dan berterabur di sana sini tanpa sebarang naungan parti memayungi perjuangan mereka.
Kalau parti pun tiada, nak berjuang apa?
( Shahbudindotcom 23/06/2020)

0

0

votes
Article Rating
Kongsikan artikel ini


MAHATHIR SAH TAMAK KUASA, DAP DAN AMANAH HARUS SEGERA TINGGALKANNYA

Pengumuman Tun Mahathir Mohamad untuk terus mengejar jawatan Perdana Menteri – buat kali yang ketiga – meskipun tidak mahu lagi bekerjasama dengan Anwar Ibrahim dan PKR, hakikatnya hanya menyerlahkan gila kuasanya bekas Pengerusi Bersatu itu.
Kata Tun Mahathir, beliau kini tidak mahu lagi bekerjasama dengan Anwar dan akan meninggalkan PH Plus kerana Presiden PKR itu sudah tidak mahu bekerjasama dengannya.
“Tetapi saya akan terus bersama DAP dan Amanah untuk mencari jalan lain bagi menjadi Perdana Menteri buat yang ketiga.
“Mungkin ada beberapa jalan lain untuk tujuan itu,” tambahnya lagi.
Membaca kenyataan Tun Mahathir ini, tidak ada orang yang tidak geleng kepala dengan sikap dan ketamakannya.
Apa lagi yang dimahukannya dalam hidup di dunia ini?
Apakah Tun Mahathir sudah lupa pesanan arwah ibunya agar berhenti makan sebelum kenyang?
Kenapakah sekarang ini, dalam usinya yang semakin tua, beliau asyik lapar dan mahu makan saja serta tidak pernah kenyang-kenyang?
Sepatutnya beliau kini sedar apabila Anwar tidak mahu lagi bekerjasama dan menyokongnya, itulah titik penamat dalam perjuangannya untuk terus menjadi Perdana Menteri.
Sudah dua kali berpeluang menjadi Perdana Menteri, apa lagi yang mahu dikejarnya?
Tun Mahathir kini seharusnya berlapang dada menyokong Anwar pula menjadi Perdana Menteri sebagai membalas jasa dan pengorbanan keluarga Presiden PKR itu dan PH dalam menyokongnya selama ini.
Lagi pula, dengan menyokong Anwar menjadi Perdana Menteri, ia sekaligus melorongkan laluan lebih terbuka untuk anaknya sendiri, Mukhriz menapak lebih jauh dalam kerjaya politiknya sebagai Timbalan Perdana Menteri, seterusnya bakal Perdana Menteri suatu hari nanti.
Malangnya, dengan kekal keras hati untuk menjadi Perdana Menteri juga buat kali ketiga, Tun Mahathir bukan saja menyerlahkah ketamakan kuasa untuk dirinya, bahkan kedekut terhadap anaknya sendiri.
Sesungguhnya, sukar membayangkan masih ada bapa yang bersikap sedemikian tamak dan kedekut kepada anaknya sendiri.
Apa yang nyata di sini, sikap dan perilaku Tun Mahathir ini, selain menunjukkan ketamakan kuasanya, tidak diragui beliau benar-benar ingin menghalang kemaraan Anwar daripada menduduki kerusi Perdana Menteri.
Dengan yang demikian, pendirian Anwar menolak untuk terus bekerjasama dan menyokong Tun Mahathir adalah keputusan yang tepat kerana jika dibenarkan menjadi Perdana Menteri selama enam bulan lagi, pastilah kerja utamanya nanti hanya mencari jalan untuk melengah-lengahkan janji peralihan kuasa sekali lagi.
Akhirnya Anwar akan terus terhina dan dipermainkan-mainkan begitu saja.
Yang malang di sini, meskipun telah ditolak oleh Anwar, dalam usahanya untuk mengejar ketamakan menjadi Perdana Menteri buat kali ketiga, Tun Mahathir tetap ingin membawa DAP dan Amanah untuk terus menyokongnya.
Ini dengan jelas memperlihatkan beliau sekali lagi ingin memecah-belahkan PH dan dengan apa cara sekali pun, tujuan akhirnya ialah ingin menghalang Anwar daripada berpelung menduduki kerusi Perdana Menteri.
Maka, DAP dan Amanah tidak harus membuang masa dan berfikir panjang lagi dalam menetapkan pendirian masa depan mereka.
Lupakan Tun Mahathir dan terus kekal mengukuhkan PH, biarkan saja beliau “mati kering” keseorangan dalam pemburuan angan-angannya yang tak kesampaian.
(Shahbudindotcom 24/06/2020)

0

0

votes
Article Rating
Kongsikan artikel ini


SEMUA PM MEWAKILI GABUNGAN PARTI PELBAGAI KAUM, TIADA SEBAB ANWAR DARI PKR TIDAK BOLEH DITERIMA

Alasan pokok yang digunakan oleh Tun Mahathir Mohamad untuk mencadangkan dirinya sendiri sebagai calon Perdana Menteri PH Plus ialah kerana Anwar Ibrahim yang merupakan pesaingnya dianggap tidak boleh diterima bagi jawatan itu kerana memimpin sebuah parti pelbagai kaum.
Dengan itu, kata Tun Mahathir, beliau perlu menjadi Perdana Menteri terlebih dahulu selama enam bulan sebelum menyerahkannya kepada Anwar.
Dalam mesyuarat PH Plus pada 9 Jun lalu, Anwar lantas berhujah bahawa jika itu alasannya, pada enam bulan akan datang di mana peralihan kuasa berlaku seperti yang dijanjikan kepadanya, ketika itu beliau masih lagi memimpin PKR yang merupakan sebuah parti berbilang kaum.
Walaupun Tun Mahathir dilaporkan tidak mampu menyanggah hujah Anwar itu, tetapi alasan itu bukan saja menggambarkan isi hati sebenarnya tidak mahu menyerahkan jawatan Perdana Menteri kepada Anwar setelah memegangnya selepas enam bulan nanti, tetapi yang lebih penting ialah menyerlahkan sifat perkauman yang tebal dalam diri bekas Pengerusi Bersatu itu, walau dalam banyak keadaan selalu menyeru agar bibit-bibit perkauman hendaklah dihindarkan.
Beliau nampaknya cuba memainkan sentimen kaum dan menonjolkan isu ketuanan Melayu dalam hujahnya, walhal hakikat sebenarnya semua itu hanyalah untuk kepentingan dirinya semata-mata.
Kenapa baru sekarang isu kedudukan Anwar memimpin parti pelbagai kaum dibangkitkan, sedangkan sebelum ini tidak berbangkit sama sekali?
Tun Mahathir dalam hal ini seolah-olah terlupa bahawa semua Perdana Menteri sebelum ini adalah mewakili sebuah gabungan parti-parti pelbagai kaum untuk memenangi pilihanraya dan membentuk kerajaan.
Bermula dengan Perikatan, BN, PH dan PN – semuanya adalah gabungan yang mengandungi parti-parti pelbagai kaum di dalamnya.
Bolehkah UMNO, Pas atau Bersatu secara sendirian menjadi parti yang mampu membentuk kerajaan?
Kenapakah ditubuhkan Perikatan, BN, PH dan PN ketika mahu memenangi pilihanraya dan sewaktu menubuhkan kerajaan?
Tidakkah ia menunjukkan bahawa untuk memenangi pilihanraya dan menubuhkan kerajaan, menampilkan gabungan yang menggambarkan kemajmukan kaum adalah mustahak bagi memastikan kerajaan yang dibentuk benar-benar stabil?
Maka itu, apa masalahnya kalau Anwar selaku Presiden PKR, sebuah parti pelbagai kaum dipilih menjadi Perdana Menteri?
Lagi pun, bukankah logo PKR yang bertanding dalam PRU14 telah diberi kemenangan oleh pengundi yang memperlihatkan kedudukannya sebagai parti pelbagai kaum sudah pun dapat diterima dengan baik oleh rakyat?
Selain itu, apa yang mustahak, walaupun PKR merupakan parti pelbagai kaum, ia masih merupakan sebuah parti yang majoriti pemimpin serta diketuai oleh orang Melayu.
Dalam erti kata lain, gambaran kepimpinan atau kemajmukan yang ada dalam PKR adalah tidak ubah seperti kemajmukan yang ada dalam masyarakat pelbagai kaum di negara ini.
Dengan itu, PKR di mana Anwar selaku Presidennya dan jika dipilih sebagai Perdana Menteri, adalah gambaran yang realistik, sesuai dengan kedudukan kaum yang berbagai yang hidup aman damai di negara ini, tetapi tetap meletakkan pemimpin Melayu sebagai ketuanya.
Yang sebetulnya, Tun Mahathir tidak setuju dengan Anwar kerana kedudukannya memimpin parti pelbagai kaum atau disebabkan ada dendam terpendam terhadap diri Presiden PKR itu sendiri?
(Shahbudindotcom 24/06/2020)

0

0

votes
Article Rating
Kongsikan artikel ini


APA LAGI YANG MAHATHIR CARI?

Barangkali ramai yang terfikir-fikir, mungkin juga ada yang pening kepala memikirkannya, dalam usia menuju 95 dan sudah dua kali menjadi Perdana Menteri, untuk apa lagi Tun Mahathir Mohamad masih bermati-matian untuk memegang jawatan tersebut buat kali yang ketiga?
Apa lagi konon ikrarnya kali ini hanya mahu jadi Perdana Menteri selama enam bulan saja.
Malah, apabila Anwar Ibrahim menolak untuk bekerjasama dengannya, Tun Mahathir mahu mencari jalan lain pula, ternampak asalkan hajat menjadi Perdana Menteri tetap dapat dicapainya.
Apa lagi yang mahu dicarinya?
Benarkah beliau mahu menyelamatkan negara?
Apakah semata-mata mahu menjatuhkan Muhyiddin Yassin atas faktor marah dan dendam yang bersarang dalam dadanya?
Atau untuk menghalang Anwar daripada menjadi Perdana Menteri?
Mungkinkah juga Tun Mahathir mahu kembali sebagai Perdana Menteri bagi menutup kes-kes lama yang dikaitkan dengan era lamanya yang nampak kian banyak didedahkan oleh Najib Razak kebelakangan ini?
Ataukah beliau masih belum cukup “menyamun” kekayaan negara untuk keluarga, anak-anak dan para kroninya?
Yang mana satu agaknya?
Dalam diri manusia normal, perlakuan Tun Mahathir ini memang nampak luar biasa dan sukar difahami.
Sebagaimana beliau dianggap manusia luar biasa oleh sesetengah pihak, keinginannya untuk kembali berkuasa sekali lagi jauh lebih luar biasa sebenarnya.
Di Malaysia dan mungkin di dunia, hanya beliau satu-satunya yang ada nafsu luar biasa seperti itu.
Inikah kejayaan sebenar Wawasan 2020?
Tinjauan umum dengan pelbagai pihak turut tidak dapat menyimpulkan apa yang sebetulnya dimahukan oleh Tun Mahathir sekarang ini.
Setiap orang yang ditanya, jawapan yang diperolehi selalu saja berbeza-beza.
Ada yang percaya untuk menyelamatkan negara, ada yang percaya kerana dendam kepada Muhyiddin, ada yang percaya untuk menghalang Anwar, ada yang percaya untuk menutup kes-kes lamanya dan tidak kurang ada yang percaya beliau masih belum cukup untuk mengenyangkan keluarga, anak-anak dan kroninya dengan kekayaan yang luar biasa.
Jika begitu, bolehkah disimpulkan tujuan besar Tun Mahathir untuk kembali berkuasa sekali lagi buat kali ketiga ini adalah untuk mencapai semua tujuan itu secara sekaligus, kecuali untuk menyelamatkan negara yang barangkali merupakan faktor terkecil sekali ada dalam hatinya kerana tanpa beliau jadi Perdana Menteri pun, realitinya tiada sesiapa yang terancam kehidupannya di negara ini?
(Shahbudindotcom 25/06/2020)

0

0

votes
Article Rating
Kongsikan artikel ini


BUKAN SAJA ANWAR, UMNO JUGA TIADA MASALAH SOKONG USUL UNDI TIDAK PERCAYA TERHADAP MUHYIDDIN

Berikutan Tun Mahathir Mohamad sudah memutuskan tidak mahu lagi bekerjasama dengan Anwar Ibrahim, persoalan terbaru kini ialah apa jadi dengan usul undi tidak percaya di Parlimen 13 Julai depan?
Dengan kedudukan calon Perdana Menteri PH Plus masih tidak menentu manakala Tun Mahathir mengesahkan akan tetap membawa usul tersebut, bolehkah usul itu menempa kejayaan jika tanpa sokongan 38 Ahli Parlimen PKR?
Apakah Anwar dan PKR sedia menyokong serta mengundi usul tersebut kiranya penentuan calon Perdana Menteri masih tidak dapat diputuskan?
Dalam hal ini, harus disedari bahawa usul undi tidak percaya itu hanya bertujuan untuk menjatuhkan Muhyiddin Yassin selaku Perdana Menteri, tetapi tidak bererti jika setelah Muhyiddin dijatuhkan, Tun Mahathir yang membawa usul tersebut akan dilantik sebagai Perdana Menteri.
Setelah Muhyiddin kehilangan sokongan dan dijatuhkan, melantik Perdana Menteri perlu melalui satu proses yang lain iaitu persetujuan di kalangan pihak pembangkang yang akan mempersembahkan nama seorang Ahli Parlimen kepada Yang Dipertuan Agong.
Ringkasnya, Parlmen hanya boleh menjatuhkan Perdana Menteri melalui undi, namun tidak berhak melantik seorang Perdana Menteri baru melalui undian.
Perlantikan Perdana Menteri baru mesti diadakan di Istana Negara, bukan di Parlimen.
Maknanya, walaupun jika calon Perdana Menteri PH Plus masih gagal dimuktamadkan, tidak menjadi masalah untuk usul undi tidak percaya dibawa dan dibentangkan terhadap Muhyiddin.
Ia tidak menjejaskan apa-apa dan tidak menimbulkan sebarang kesalahan kerana usul undi tidak percaya hanyalah untuk menjatuhkan seorang Perdana Menteri yang diragui sokongan majoriti dimilikinya.
Namun demikian, demi memastikan kelancaran dan cantiknya permuafakatan di kalangan pembangkang, adalah lebih baik jika calon Perdana Menteri PH Plus dapat diputuskan sebelum usul undi tidak percaya dibawa ke Parlimen.
Jika calon Perdana Menteri sudah ada, nama itu hanya perlu dipersembahkan kepada Yang Dipertuan Agong sebaik saja Muhyiddin dijatuhkan.
Ini bermakna, bagi Anwar dan 38 Ahli Parlimen PKR, tidak ada masalah bagi mereka untuk menyokong usul undi tidak percaya yang akan dibawa oleh Tun Mahathir nanti.
Usul tersebut semata-mata untuk menjatuhkan Muhyiddin dan bukan untuk melantik Tun Mahathir sebagai Perdana Menteri yang baru.
Demi menunjukkan PKR berada di pihak pembangkang dan tidak menyokong Muhyiddin yang menubuhkan sebuah kerajaan tanpa mandat pilihanraya, sudah tentu pilihan yang terbaik bagi beliau ialah menyokong usul tersebut.
Selepas itu, perundingan atau mencari kata sepakat boleh diteruskan bagi menentu dan memilih siapa yang lebih sesuai untuk diangkat sebagai Perdana Menteri.
Dalam hal ini, mereka yang berada di pihak kerajaan, UMNO misalnya, jika mereka pun banyak tidak setuju dengan Muhyiddin atau dengan tujuan mahukan pilihanraya semula diadakan dengan segera, mereka juga boleh menyokong dan mengundi usul undi tidak percaya itu.
Pokoknya, siapa pun boleh menyokong usul undi tidak percaya terhadap Muhyiddin nanti.
Dengan tambahan sokongan yang lebih besar daripada kelompok UMNO dalam menolak beliau misalnya, Muhyiddin pasti saja akan membubarkan Parlimen sebagai pilihan terakhirnya sebelum bersara.
Terutama bagi Najib, dengan adanya pilihanraya awal inilah pilihan terbaik yang sedang terbentang jika beliau benar-benar ingin kembali semula sebagai Perdana Menteri.
(Shahbudindotcom 25/06/2020)

0

0

votes
Article Rating
Kongsikan artikel ini


10 SEBAB DAP, AMANAH PERLU TINGGALKAN MAHATHIR

Walaupun Tun Mahathir Mohamad masih mahu bekerjasama dengan DAP dan Amanah bagi mengejar impiannya menjadi Perdana Menteri buat kali yang ketiga dengan cuba mencari jalan lain bagi tujuan itu, di sebalik Anwar Ibrahim dan PKR telah muktamad menolak hasrat tersebut, realitinya adalah membuang masa bagi kedua-dua parti itu terus bekerjasama dengan Pengerusi Bersatu yang terpecat itu.
Sebelum keputusan dibuat, sebenar-benarnya adalah lebih wajar, munasabah dan dapat diterima akal jika Amanah dan DAP memilih jalan meninggalkan Tun Mahathir daripada terus bersamanya.
Berikut adalah 10 sebab mengapa Amanah dan DAP perlu membuat keputusan meninggalkan Tun Mahathir:-
1 – Masa depan Amanah dan DAP lebih cerah bersama PKR dan PH berbanding terus terikat dengan Tun Mahathir yang jalan perjuangannya sendiri sudah pun di penghujung, kalau pun belum masuk ke dalam gaung.
Dengan kedudukannya sudah terpecat daripada Bersatu, tidak lagi mempunyai parti, pengaruhnya sudah menurun dan bukan memiliki aura seperti sebelum PRU14 lalu, adalah tindakan “bunuh diri” jika Amanah dan DAP mahu terus bersama dan menobatkan Tun Mahathir sebagai Perdana Menteri sekali lagi.
2 – PKR adalah sebuah parti, sama seperti Amanah dan DAP, manakala Tun Mahathir hanyalah seorang individu yang sukar dikenalpasti sejauh mana ada sokongan di belakangnya.
Bukan saja untuk menjadikan individu tanpa parti sebagai Perdana Menteri sesuatu yang amat mustahil dan tidak pernah berlaku sebelum ini, malah jika Amanah dan DAP terikat dalam hubungan dengan Tun Mahathir sehingga PRU15 akan datang, ia akan terperangkap kepada keadaan yang menyusah dan membebankan.
Sebaliknya, mengekalkan hubungan dengan PKR yang dipimpin oleh Anwar dalam PH, bukan saja masuk akal untuk memperjuangkan Pengerusi PH dan Presiden PKR itu sebagai Perdana Menteri, malah ada peluang lebih cerah mencapai kemenangan dalam PRU akan datang.
Apa masa depan yang ada jika DAP dan Amanah bersama Tun Mahathir?
3 – Tindakan Tun Mahathir menolak Anwar untuk menjadi Perdana Menteri semata-mata kerana kedudukannya memimpin PKR, sebuah parti pelbagai kaum, dengan jelas menyerlahkan hakikat bahawa Ahli Parlimen Langkawi itu seorang yang memiliki sifat perkauman tegar dalam jiwanya.
Ia tentunya bertentangan sama sekali dengan DAP sebagai parti berbilang kaum serta Amanah, sebuah parti progresif yang menolak amalan perkauman sempit serta melampau dalam beragama.
Untuk bergerak ke hadapan, demi masa depan Malaysia yang bersatu padu dan tidak lagi terkepung dengan amalan perkauman, Amanah dan DAP mesti segera menolak Tun Mahathir ke tepi demi perjuangan murni mereka selama ini.
4 – Berdasarkan pengalaman selama 22 bulan Tun Mahathir memegang jawatan Perdana Menteri bersama PH sebelum ini, tidak syak lagi beliau tidak mahu melakukan peralihan kuasa kepada Anwar.
Selain banyak berhelah dan berlengah-lengah, tindakan Tun Mahathir meletakkan jawatan dan kemudian ingin kembali berkuasa dengan hasrat menubuhkan kerajaan perpaduan tanpa parti, ia merupakan satu lagi cubaan berterusan untuk mengingkari janji peralihan kuasa kepada Anwar.
Apakah Amanah dan DAP sedia ditipu sekali lagi oleh Tun Mahathir dalam tempoh enam bulan akan datang jika berjaya menjadikannya sebagai Perdana Menteri sekali lagi?
5 – PH adalah gabungan yang dianggotai oleh tiga parti iaitu PKR, DAP serta Amanah dan apabila PKR tidak mahu lagi bekerjasama dengan Tun Mahathir kerana rekod lampau dan terdekatnya yang sukar dipercayai, manakala Tun Mahathir mahu terus membawa Amanah dan DAP mencapai cita-citanya menjadi Perdana Menteri buat ketiga – bukan kali pertama – ini menunjukkan beliau sedaya upaya ingin menjadikan PH berpecah-belah.
Selain tindakannya berkeras sekali lagi mahu menjadi Perdana Menteri menunjukkan keinginan menghalang Anwar menduduki jawatan itu, lebih buruk ialah dengan menarik DAP dan Amanah bersamanya, Tun Mahathir dengan jelas ingin melihat berlakunya perpecahan dalam PH.
Dengan demikian, kalau pun dirinya tidak dapat jadi Perdana Menteri, Tun Mahathir turut mahu Anwar tidak berpeluang juga memegang jawatan itu.
Apakah dalam keadaan ini, DAP dan Amanah masih mahu bersama Tun Mahathir?
6 – Dalam kedudukan Tun Mahathir tidak mempunyai parti dan sokongan rakyat terhadapnya makin mengecil, yang sebetulnya bukan PH memerlukan Tun Mahathir, tetapi Tun Mahathir jauh lebih memerlukan PH.
Oleh itu, Amanah dan DAP sepatutnya menarik Tun Mahathir untuk bersetuju dengan perjuangan PH dan bukannya mereka yang cuba membawa PH, PKR dan Anwar bersetuju dengan perjuangan Tun Mahathir.
7 – Perjuangan Tun Mahathir untuk kembali lagi sebagai Perdana Menteri hanyalah kerana dendam – dendam kepada Muhyiddin Yassin, dendam kepada Najib Razak dan dendam kepada Anwar.
Apakah Amanah dan DAP sebagai sebuah parti yang memiliki gagasan perjuangan besar untuk rakyat dan negara, harus tunduk kepada kehendak serta nafsu seorang individu?
8 – Bersama PKR dan Anwar yang tidak mahu lagi bekerjasama dengan Tun Mahathir lebih mampu menjadikan perjuangan DAP dan Amanah lebih disanjung rakyat pada masa depan.
Ini kerana bukan saja Tun Mahathir sudah tidak relevan diajak dalam perjuangan untuk mencapai apa-apa kemenangan yang ingin dihajati pada masa depan dan kajian Ilham Centre sendiri menunjukkan hakikat itu, terus bersama Tun Mahathir adalah langkah perjuangan yang mengundur ke belakang.
Oleh itu, DAP dan Amanah perlu melangkah ke hadapan bersama PKR untuk menjadikan PH sebagai medium perjuangan masa depan, bukan terperangkap dalam percaturan yang boleh memusnahkan gabungan itu.
9 – Cuba menaikkan semula Tun Mahathir yang sudah dua kali jadi Perdana Menteri dan sekarang untuk kali yang ketiga, meletakkan kedudukan DAP dan Amanah dalam keadaan yang semakin sukar difahami oleh rakyat dan pengundi yang waras fikirannya.
Pisang pun, paling tinggi hanya berbuah sebanyak dua kali dan tidak pernah sehingga tiga kali.
Cukup-cukuplah mendewakan Tun Mahathir, lagi pun memperjuangkan Anwar yang belum pernah jadi Perdana Menteri lebih diterima oleh kewarasan akal berbanding menobatkan dia, dia dan lagi-lagi dia.
10 – DAP dan Amanah harus berhenti bernostalgia terhadap Tun Mahathir dan seolah-olah hanya beliau yang layak memimpin negara ini.
Nostalgia dengan masa silam tidak menjamin kejayaan masa depan, tetapi kejayaan masa depan boleh diperolehi apabila fokus kepada perubahan, kekal dengan setiakawan dan lebih menjadikan pengalaman silam sebagai pengajaran serta sempadan.
Apa pun, segala-galanya terserah kepada DAP dan Amanah membuat pilihan, tetapi pengundi juga tahu membuat pertimbangan siapa yang harus disokong dan siapa yang mesti dilupakan pada masa depan.
Kepada DAP dan Amanah, hati-hati selalu dan lihatlah tingkah laku Tun Mahathir selama ini sebagai neraca pertimbangan dalam membuat keputusan.
Kalau demikian pun masih tersemban juga ke dalam gaung akhirnya nanti, janganlah salahkan sesiapa kerana semua petunjuk yang mudah sudah pun diberikan sejak awal lagi.
(Shahbudindotcom 26/06/2020)

0

0

votes
Article Rating
Kongsikan artikel ini


BAIKNYA HATI MAHATHIR…ADAKAH IA MACAM BAIKNYA HATI ABANG JAMIL DALAM MADU TIGA?

“Baik betul hati Abang Jamil tu ya Pak,” kata Rohani, anak Pak Ali kepada bapanya.
Sebelum itu Rohani diberikan wang RM50 oleh Jamil untuk dia membawa bapanya ke klinik bagi rawatan sakit yang dialaminya sejak sekian lama.
“Ya, baik,” kata Pak Ali ringkas.
Tetapi, sebaik Rohani berlalu pergi ke biliknya, Pak Ali seraya berkata, “Baik?….Baik ada makna tu.”
Di atas adalah sebahagian daripada dialog dalam filem Madu Tiga, lakonan Seniman Agung P Ramlee bersama Seniwati Sarimah.
Bermula dengan bantuan RM50 itu, Jamil berjaya membuatkan Rohani terpesona dengannya, lalu kemudian dapat menjadikan anak Pak Ali yang mempersona itu sebagai isterinya yang ketiga.
Kata kuncinya – bantu.
Dalam perlembangan politik semasa, Tun Mahathir Mohamad juga dilaporkan mahu membantu Anwar Ibrahim mencapai cita-citanya menjadi Perdana Menteri.
Tetapi, bantuan itu mestilah dengan syarat meletakkan dirinya sekali lagi sebagai Perdana Menteri terlebih dahulu.
Kata Tun Mahathir, Anwar tidak mempunyai sokongan yang cukup dan beliau mahu membantu Presiden PKR itu mencapai cita-citanya.
“Terdapat pihak yang menentang keras jika dia dicalonkan sebagai Perdana Menteri, mereka tidak akan sokongnya.
“Dan kita perlukan sokongan daripada parti kerajaan supaya mempunyai majoriti yang cukup.
“Saya bimbang dia tak dapat majoriti cukup jika bergantung pada dia seorang.
“Saya hendak bantu dia,” kata Tun Mahathir dalam wawancara dengan media Hong Kong, Asia Times.
Kononnya dengan menjadi Perdana Menteri buat kali ketiga selama enam bulan terlebih dahulu, Tun Mahathir akan dapat membantu Anwar menjadi Perdana Menteri dengan janji akan melakukan peralihan kuasa kepadanya selepas itu.
Kata kuncinya juga sama – bantu.
Jamil mengumpan bantuan kewangan RM50 kepada Rohani untuk tujuan memikat dan menjadikan gadis yang tiba-tiba beliau jatuh cinta itu sebagai isterinya, walaupun ketika itu beliau sudah ada dua isteri, manakala Tun Mahathir yang sudah dua kali jadi Perdana Menteri juga cuba mengumpan Anwar dengan bantuan ingin merealisasikan cita-cita Anwar menjadi Perdana Menteri.
Amboiii…baiknya hati Tun Mahathir, sama macam baiknya hati Abang Jamil kepada Rohani, anak Pak Ali.
Dah tua-tua dan sudah dua kali menjadi Perdana Menteri pun masih ada perasaan mahu membantu Anwar lagi jadi Perdana Menteri.
Tetapi, bolehkah janji membantu Anwar oleh Tun Mahathir itu dipercayai atau ia seperti bantuan RM50 oleh Jamil kepada Rohani untuk mengubati sakit bapanya, Pak Ali?
Selepas berjaya menjadi Perdana Menteri, meski dengan janji hanya enam bulan, apakah selepas itu Tun Mahathir benar-benar akan melakukan peralihan kuasa kepada Anwar?
Satu lagi musykilnya, kalau betul beliau ingin membantu Anwar, mengapa setelah Anwar menolak untuk bekerjasama dengannya, Pengerusi Bersatu terpecat itu masih tetap mahu menjadi Perdana Menteri melalui jalan lain bersama DAP dan Amanah?
Ini bantu seikhlas hati atau bantu ada makna macam Abang Jamil?
(Shahbudindotcom 26/06/2020)

0

0

votes
Article Rating
Kongsikan artikel ini


MENCALONKAN SHAFIE BUKTI MAHATHIR DIBELENGGU DENDAM DAN CELARU MINDA YANG KRONIK

Sejak awal memang difahami, baik oleh manusia di bumi mahupun malaikat di langit, Tun Mahathir Mohamad adalah seorang yang begitu berdendam dan tidak mahu melihat Anwar Ibrahim menjadi Perdana Menteri.
Langkah terbarunya mencalonkan Shafie Apdal sebagai calon Perdana Menteri hanya mengesahkan lagi hakikat tersebut.
Setelah usahanya menonjolkan diri sendiri untuk menjadi Perdana Menteri sekali lagi selama enam bulan ditolak oleh Anwar Ibrahim serta PKR dan gagal mencapai kata sepakat dalam PH Plus, Tun Mahathir atas kapasiti peribadinya yang tidak berparti lantas memilih Shafie, Presiden Parti Warisan sebagai calon baru Perdana Menteri dalam cubaan berterusannya untuk menjatuhkan Muhyiddin Yassin.
Dalam pilihannya itu, Tun Mahathir turut meletakkan Anwar sebagai Timbalan Perdana Menteri 1 dan anaknya, Mukhriz Mahathir yang sama tidak berparti sepertinya sebagai Timbalan Perdana Menteri 2.
Keputusan Tun Mahathir memilih Shafie, selain menyerlahkan hakikat dendamnya yang tidak pernah padam untuk mengenepikan Anwar, juga terlihat amat janggal dan memperlihatkan kecelaruan mindanya yang sangat kronik.
Ini kerana Shafie selaku Presiden Warisan adalah pemimpin parti pelbagai kaum di mana sebelum ini Tun Mahathir mengatakan Anwar tidak boleh diterima sebagai calon Perdana Menteri kerana kedudukannya yang mengetuai PKR, sebuah parti pelbagai kaum.
Oleh itu, jelas Tun Mahathir, beliau perlu menjadi calon Perdana Menteri terlebih dahulu sebelum berjanji akan melakukan peralihan kuasa kepada Anwar selepas enam bulan kemudiannya.
Helahnya itu jelas menunjukkan beliau ingin “mengencing” Anwar sekali lagi kerana dalam tempoh enam bulan akan datang, Ahli Parlimen Port Dickson itu tentu saja masih lagi memimpin PKR.
Makna kata, selepas enam bulan memegang jawatan Perdana Menteri, Tun Mahathir sekali lagi tidak akan menunaikan janjinya, sama seperti janji dua tahun yang dimungkirinya kepada Anwar sebelum ini.
Soalnya, jika Anwar selaku Presiden PKR, sebuah parti pelbagai kaum dianggapnya tidak boleh diterima untuk menjadi Perdana Menteri, kenapa sekarang tiba-tiba Shafie boleh pula diterima dan dijadikan pilihan untuk menjadi Perdana Menteri?
Bukankah ini menunjukkan kroniknya kecelaruan fikiran yang dialami Tun Mahathir?
Lebih daripada itu, selain mewakili parti pelbagai kaum, Warisan juga dari segi keanggotaan hanya untuk kaum-kaum yang berbagai di Sabah saja.
Adakah kedudukan Shafie dan kaum yang diwakili Warisan lebih baik berbanding Anwar dan PKR yang tumbuh melata di seluruh negara?
Sekali lagi, kalau bukan mindanya sedang celaru yang kronik, apa lagi label atau gelaran yang sesuai untuk Tun Mahathir?
Bukankah dua hari lepas Tun Mahathir juga berkata tujuannya menjadi Perdana Menteri semula ialah untuk membantu Anwar mencapai cita-cita menjadi Perdana Menteri?
Kalau ingin membantu Anwar, mengapa nama Shafie yang dinaikkan?
Kecelaruan minda yang kronik ini tidak lain adalah disebabnya ratib di mulut dan di kepala Tun Mahathir sepanjang masa, siang dan malam tidak lain hanyalah untuk menghalang Anwar daripada menjadi Perdana Menteri.
Jika berniat ikhlas, setelah beliau tidak berhasrat lagi mencalonkan dirinya sebagai Perdana Menteri, Tun Mahathir sepatutnya kembali kepada opsyen 1 PH Plus iaitu mencalonkan Anwar sebagai Perdana Menteri.
Kalau beliau boleh berjanji untuk memberi penerangan dan berkempen untuk Shafie, malah mengatakan menyokong Shafie sama seperti menyokongnya, kenapa Tun Mahathir tidak boleh melakukan perkara yang sama untuk Anwar?
Sudah tentu jawapannya mudah saja iaitu Tun Mahathir memang tidak mahu Anwar menjadi Perdana Menteri.
Bahkan, tindakannya mencalonkan Shafie lebih bertujuan membalas dendam bersalut penghinaan kepada Anwar berikutan Presiden PKR itu telah menolaknya sebagai calon Perdana Menteri PH Plus.
Sebelum ini, pada 1998, apabila melihat kemaraan Anwar yang berpotensi menyingkirkannya, Tun Mahathir telah memecat Anwar daripada jawatan Timbalan Perdana Menteri dan sebagai ahli UMNO yang menyebabkan kedudukannya sebagai Timbalan Presiden UMNO terlucut dengan sendirinya.
Tindakan itu jelas semata-mata untuk menghalang Anwar daripada menjadi Perdana Menteri dan tidak mampu berlawan secara sihat melalui proses demokrasi parti.
Pada 2016, setelah keluar UMNO kerana gagal menyingkirkan Najib dan melihat PH berpeluang cerah untuk menjadi kerajaan, seterusnya memungkinkan laluan terbuka semula untuk Anwar menjadi Perdana Menteri, Tun Mahathir telah mengambil langkah mengejutkan berbaik semula dengan musuh politiknya itu.
Hasil kunjungan pertamanya terhadap Anwar di mahkamah, diikuti pertemuan Tun Daim Zainuddin sebanyak enam kali dengan Anwar di Penjara Sungai Buloh, Tun Mahathir akhirnya diterima baik oleh PH dan dijadikan calon Perdana Menteri menjelang PRU pada 2018.
Jika diimbas balik, berikutan isu 1MDB dan penolakan rakyat yang serius terhadap Najib Razak, kerajaan pimpinannya serta karenah Rosmah Mansor di mana ruang untuk PH mengalahkan BN adalah cerah, tindakan Tun Mahathir berbaik semula dengan Anwar dan kemudian berjaya meletakkan dirinya sebagai Perdana Menteri, ia adalah semata-mata untuk menyekat kemaraan Anwar daripada mendapat laluan mudah menjadi Perdana Menteri.
Hal itu terbukti apabila Tun Mahathir telah melengah-lengahkan janji peralihan kuasa yang sepatutnya dua tahun dengan pelbagai helah, alasan serta mengkucar-kacirkan PKR melalui tindakan memperalatkan Azmin, menjalin hubungan dengan Pas dan membawa masuk pemimpin UMNO yang diketahui anti Anwar ke dalam Bersatu.
Sehinggalah PH tumbang pada 24 Februari 2020, kejayaan utama Tun Mahathir selama 22 bulan menjadi Perdana Menteri di bawah PH ialah berjaya memungkiri janjinya terhadap Anwar.
Selepas meletakkan jawatan dan dilantik sebagai Perdana Menteri interim, Tun Mahathir berusaha untuk kembali sebagai Perdana Menteri dengan idea membentuk kerajaan perpaduan tanpa parti.
Agenda tersirat di sebalik kerajaan perpaduan tanpa parti itu ialah Tun Mahathir selepas itu tidak terikat lagi untuk menyerahkan jawatan Perdana Menteri kepada Anwar.
Kemudian apabila PN menjadi kerajaan dan Muhyiddin selaku Perdana Menteri berdepan ketidaktentuan dan melalui PH, Anwar tetap ditonjolkan sebagai calon Perdana Menteri, dendam dan niatnya menghalang kemaraan Presiden PKR itu kembali membara.
Walaupun tidak lagi mempunyai parti dan diperlekehkan oleh Muhyiddin dalam Bersatu, Tun Mahathir kembali membuat kacau dengan cuba menonjolkan dirinya sekali lagi sebagai calon Perdana Menteri dalam gabungan tidak rasmi, PH Plus.
Tujuannya yang tidak henti-henti mahu menjadi Perdana Menteri dan terbaru mencalonkan Shafie, itu pun setelah dirinya ditolak oleh Anwar, hakikatnya cuma satu – selagi bernyawa di mana ketika semua orang yang seusia dengannya lebih memikirkan amal ibadat dan mencari syurga, Tun Mahathir sebaliknya terus dengan dendam kesumat mencari jalan menghalang Anwar.
Dengan itu, tidak menghairankan jika kecelaruan mindanya tambah kronik lagi di hari dan minggu-minggu mendatang nanti, terutama jika selepas ini DAP dan Amanah yang didakwanya bersetuju dengan pencalonan Shafie, bertindak menolak mentah-mentah perkara itu.
(Shahbudindotcom 27/06/2020)

0

0

votes
Article Rating
Kongsikan artikel ini


USUL PERCAYA SAMA MACAM USUL TIDAK PERCAYA, APA TUJUAN PAS MEMBAWANYA?

Usul percaya adalah sama dari segi hasil atau keputusannya dengan usul undi tidak percaya.
Sebelum ini, Tun Mahathir Mohamad telah memohon untuk mengemukakan usul undi tidak percaya terhadap Perdana Menteri, Muhyiddin Yassin dan ia telah pun diterima oleh Speaker Dewan Rakyat untuk dibentangkan di Parlimen.
Oleh kerana Sidang Parlimen pada 18 Mei lalu tiada sessi perbahasan, kemungkinan besar usul itu akan diberi laluan untuk dibentangkan dalam sessi yang akan bermula 13 Julai depan.
Usul undi tidak percaya itu adalah untuk menguji dan menentukan sama ada Muhyiddin benar-benar ada sokongan majoriti daripada 222 Ahli Parlimen seluruh negara.
Berdasarkan sususan tempat duduk pada Sidang Parlimen 18 Mei lalu, penyokong kerajaan didapati hanya mempunyai kelebihan dua Ahli Parlimen saja.
Kemudian, Ahli Parlimen Seri Aman, Sarawak, Masir Kujat mengisytiharkan dirinya adalah bersama pembangkang, meskipun tempat duduknya diletakkan di barisan kerajaan.
Kata beliau, kedudukannya telah ditentukan dan oleh itu beliau tiada pilihan melainkan duduk saja di tempat yang telah disediakan untuknya pada Sidang Parlimen 18 Mei lalu.
Selepas itu, Ahli Parlimen Sri Gading, Dr. Shahruddin Salleh membuat kejutan dengan meletakan jawatan sebagai Timbalan Menteri Kerjaraya, satu lagi tamparan terhadap kepimpinan Muhyiddin.
Seterusnya, Ahli Parlimen Lubuk Antu di Sarawak, Tambat @Jugah anak Mayang daripada PKR mengumumkan keluar parti dan menyokong Muhyiddin serta PN.
Dengan rentetan realiti itu, hakikatnya kedudukan Muhyiddin adalah goyang dan rapuh dalam berhadapan usul undi tidak percaya yang bakal dibawa oleh Tun Mahathir nanti di mana majoritinya hanya sekitar satu atau dua undi saja.
Sekarang, dalam perkembangan terbaru, Pas yang bersama dalam kerajaan PN pimpinan Muhyiddin telah mengesahkan bahawa mereka akan membentangkan usul undi percaya terhadap Perdana Menteri pada Sidang Parlimen bermula 13 Julai depan.
Menurut Setiausaha Agung Pas, Takiyuddin Hassan, usul percaya itu dibentangkan untuk menzahirkan sokongan terhadap kepimpinan Muhyiddin yang telah menerajui negara sejak 1 Mac, baru-baru ini.
Sebagaimana disebut pada awal, dari segi keputusan akhir, hasil daripada usul undi tidak percaya dengan usul percaya adalah sama saja.
Dalam usul undi tidak percaya, oleh kerana tujuannya ialah untuk menunjukkan Muhyiddin tiada sokongan, jika undi menyokong adalah lebih tinggi berbanding undi menentang, kedudukan Muhyiddin sebagai Perdana Menteri akan tergugur melaluinya.
Di sini, pihak yang membawa usul harus berusaha, selain memastikan sokongan pembangkang kekal tidak berubah, juga menambah undi daripada pihak kerajaan yang mungkin ada Ahli Parlimen tertentu mempunyai sebab-sebab tersendiri tidak setuju dengan kepimpinan Perdana Menteri.
Sokongan daripada Ahli Parlimen tertentu kerajaan terhadap usul undi tidak percaya boleh juga dizahirkan dengan cara mereka berkecuali atau tidak hadir Sidang Parlimen yang akan menyebabkan undi pihak kerajaan berkurangan.
Dalam usul undi percaya pula, sesuai dengan tujuannya untuk mengekalkan kedudukan Muhyiddin selaku Perdana Menteri, Pas yang membawa usul tersebut juga mesti berusaha memperolehi sokongan majoriti Ahli-Ahli Parlimen.
Sebaliknya, kalau sokongan majoriti gagal diperolehi, undi percaya itu dikira gagal dan kedudukan Muhyiddin dikira jatuh.
Dalam usul undi percaya, selain pembangkang sudah pasti tidak memberi sokongan, undi daripada pihak kerajaan sendiri boleh berkurangan daripada yang dijangkakan.
Ia misalnya, jika ada Ahli Parlimen kerajaan menunjukkan sikap tidak menyokong dengan cara tidak hadir Sidang Parlimen atas pelbagai alasan yang boleh direka atau dicipta, tetapi sebenarnya ada perasaan tidak puas hati yang telah lama terpendam atau kerana tidak diberikan sebarang jawatan.
Dalam keadaan sokongan terhadap Muhyiddin hanya berkelebihan satu atau dua undi, ketidakhadiran dua atau tiga Ahli Parlimen kerajaan tentu saja boleh menggugat kedudukan Muhyiddin, baik dalam usul undi tidak percaya atau usul percaya.
Dengan yang demikian, sementara tujuan Tun Mahathir mengemukakan usul undi tidak percaya adalah jelas untuk menumbangkan Muhyiddin, tetapi apakah niat Pas mengemukakan usul percaya itu?
Ini kerana, di sebalik niatnya mahu menunjukkan bahawa Muhyiddin memiliki sokongan, ia boleh juga memperlihatkan Perdana Menteri sudah tiada sokongan.
Tentulah sebenarnya lebih lurus jika Pas hanya berdiam diri saja dan tidak gatal tangan mengemukakan usul percaya yang dalam masa sama boleh menjejaskan kedudukan Muhyiddin dalam kedudukan sokongan yang dimilikinya begitu kabur dan tidak menentu.
Apakah dalam hal ini, Pas sedang ada perancangan bersama UMNO agar pilihanraya mengejut segera diadakan dan Muafakat Nasional boleh meletakkan calonnya sendiri sebagai Perdana Menteri?
(Shahbudindotcom 27/06/2020)

0

0

votes
Article Rating
Kongsikan artikel ini


LAWAK DOL…KM SABAH PINTU BELAKANG DICALONKAN OLEH PEMIMPIN PEMBANGKANG PINTU BELAKANG UNTUK JATUHKAN PM PINTU BELAKANG

Parti yang pada awalnya diumumkan menang untuk membentuk kerajaan negeri di Sabah dalam PRU14 lalu ialah BN, malah Musa Aman telah pun mengangkat sumpah sebagai Ketua Menteri.
Berikutan tindakan beberapa Adun BN melompat parti, Warisan kemudian memperolehi majoriti dan Shafie Apdal mengangkat sumpah sebagai Ketua Menteri Sabah yang baru.
Realitinya, sebelum PN berjaya menjadi kerajaan yang dianggap sebagai pintu belakang dengan mengangkat Muhyiddin Yassin sebagai Perdana Menteri, kerajaan pintu belakang telah pun terbentuk lebih dulu di Sabah.
Sekarang ini, berikutan Tun Mahathir Mohamad gagal disokong secara penuh oleh PH yang menjadi blok pembangkang sebagai calon Perdana Menteri dan beliau pula tidak mahu Anwar Ibrahim menjadi Perdana Menteri, bekas Pengerusi Bersatu terpecat itu telah memilih Shafie sebagai calon Perdana Menteri pilihannya.
Kata Tun Mahathir lagi, menyokong Shafie bermakna menyokong dirinya.
Maknanya, Shafie yang menang melalui pintu belakang di Sabah, sekarang ini dicadangkan sebagai Perdana Menteri oleh Tun Mahathir untuk menumbangkan PN, kerajaan pintu belakang dan Muhyiddin, Perdana Menteri pintu belakang.
Ini bukan lagi pelik, malah teramat kelakar sekali!!
Bolehkah pemimpin pintu belakang diletakkan harapan untuk menumbangkan kerajaan pintu belakang dan menyelamatkan masa depan Malaysia?
Lebih daripada itu, nama Shafie sebagai calon Perdana Menteri bukan dicadangkan oleh PH yang merupakan blok pembangkang sebenar ketika ini, tetapi oleh Tun Mahathir yang tidak lagi mempunyai parti serta tiada apa-apa jawatan dalam PH.
Oleh kerana Tun Mahathir sudah terpecat daripada Bersatu dan Bersatu pula berada bersama PN membentuk kerajaan, Pengerusi PH yang sebenar adalah Anwar Ibrahim.
Dalam gabungan baru yang melibatkan PH bersama kumpulan Tun Mahathir dan Warisan, ia dinamakan PH Plus.
Oleh kerana PH Plus tidak berdaftar, sama seperti PN, tidak diketahui siapa yang menjadi ketua atau pengerusinya.
Tetapi, berdasarkan tempat duduk dalam mesyuarat PH Plus pada 9 Jun di Pejabat PKR di mana Anwar duduk di tengah dan Tun Mahathir berada di tepinya, ternampak seperti Anwar jugalah Pengerusi PH Plus.
Lagi pun, oleh kerana PH mempunyai jumlah kerusi leboh banyak berbanding kumpulan Tun Mahathir dan Warisan, logiknya tentulah Pengerusi PH lebih sesuai dinamakan Pengerusi PH Plus.
Memandangkan PKR menolak nama Tun Mahathir sebagai calon Perdana Menteri, mesyuarat PH Plus tidak pernah lagi diadakan selepas itu.
Yang ada selepas itu hanyalah Tun Mahathir memanggil DAP, Amanah dan Warisan bermesyuarat dengannya, sambil mengecualikan PKR dengan meletakkan dirinya seolah-olah ketua atau pengerusi gabungan tersebut.
Mahu dipanggil gabungan itu sebagai PH Minus juga tidak sesuai kerana Anwar selaku Pengerusi PH atau PH sendiri tidak pernah memberi izin kepada pembentukan gabungan baru itu.
Amanah dan DAP pula mengatakan perjumpaan dengan Tun Mahathir dan Warisan bukanlah rasmi, maknanya lebih kurang macam jumpa-jumpa di kedai kopi saja.
Sebab itu, kata Mohamad Sabu dan Guan Eng, menamakan Shafie sebagai calon Perdana Menteri hanyalah cadangan Tun Mahathir dan mereka akan membawanya ke mesyuarat parti masing-masing untuk membuat pendirian.
Dalam erti kata lain, gabungan yang mengandungi kumpulan Tun Mahathir, Amanah, DAP dan Warisan adalah gabungan pembangkang pintu belakang kerana tidak mendapat restu PH atau Anwar selaku pengerusinya.
Blok pembangkang yang sah hanyalah PH yang didalamnya ada PKR, DAP serta Amanah dan Anwar selaku Pengerusi PH adalah juga merupakan Ketua Pembangkang.
Kalau memilih Shafie yang merupakan pemimpin kerajaan pintu belakang di Sabah sebagai calon Perdana Menteri dianggap pelik dan kelakar untuk tujuan menumbangkan PN, sebuah kerajaan pintu belakang dan Muhyiddin, Perdana Menteri pintu belakang, lebih pelik dan kelakar lagi ialah pemilihan bellau itu dilakukan oleh Tun Mahathir, pemimpin pintu belakang blok pembangkang.
Kahkahkahkahkahkahkahkah…sesuai sangat kalau Tun Mahathir masuk saja pertandingan Maharaja Lawak pada tahun depan!!!
(Shahbudindotcom 28/06/2020)

0

0

votes
Article Rating
Kongsikan artikel ini


SELAIN PENYOKONG, ADA PEMIMPIN BLOK PEMBANGKANG MULA MENYAMPAH DENGAN MAHATHIR

Tindakan Tun Mahathir Mohamad mengumumkan Shafie Apdal sebagai calon Perdana Menteri bagi blok pembangkang nampaknya tidak mendapat reaksi yang baik seperti yang diharap-harapkannya.
Selain pengumuman beliau itu hanya menimbulkan sedikit keributan, sebaliknya ia lebih banyak membuatkan orangramai, terutama penyokong blok pembangkang mula jadi menyampah terhadapnya.
Yang sudah sedia menyampah pula, bertambah-tambah menyampahnya lagi mereka terhadap bekas Perdana Menteri itu.
Ada dua aspek yang membuatkan mereka menyampah – pertama, tentang Shafie sebagai calon Perdana Menteri dan kedua, tindakannya meletakkan anaknya sendiri, Mukhriz Mahathir sebagai calon Timbalan Perdana Menteri.
Selain kerana pencalonan tersebut belum mendapat persetujuan sepenuhnya daripada blok pembangkang, Tun Mahathir dilihat telah melangkaui kedudukannya yang tiada jawatan dalam PH, PH Plus atau PH Minus melalui pengumumannya itu.
Rata-rata melihat pencalonan yang dibuat itu tiada kewajaran yang munasabah, melainkan untuk menyakitkan hati Anwar Ibrahim, menyerlahkan hati perutnya yang penuh dendam sehingga tergamak ingin memecah-belahkan PH.
Seolah-olah perasaan yang terpendam dalam hati Tun Mahathir, jika beliau gagal menjadi Perdana Menteri sekali lagi, biar PH juga berpecah dan Anwar akhirnya tidak berpeluang sama sekali menjadi Perdana Menteri.
Hanya sejumlah kecil, terutama pengampu Tun Mahathir saja yang menyokong tindakannya mencalonkan nama Shafie sebagai calon Perdana Menteri itu.
Ramai yang berpendapat, jika benar ingin mengembalikan semula mandat rakyat kepada PH, Anwarlah yang seharusnya ditonjolkan sebagai calon Perdana Menteri.
Tetapi, setelah namanya tidak dipersetujui, mengapa Shafie yang ditonjolkan oleh Tun Mahathir?
Kenapa tidak kembali kepada nama Anwar dan pernahkah sepanjang bekerjasama dengan PH sejak 2016, nama Shafie ditonjolkan sebagai pemimpin utama di peringkat Pusat?
Lagi pun Shafie hanyalah pemimpin sebuah parti untuk negeri Sabah saja, bolehkah beliau diterima untuk mentadbir seluruh Malaysia?
Kecaman beberapa pemimpin dari Sarawak berhubung pencalonan Shafie membuktikan tindakan Tun Mahathir itu tidak realistik dan tidak boleh diterima pakai.
Memang diakui jumlah sokongan yang mencukupi belum diperolehi oleh Anwar, tetapi jika namanya dimuktamadkan oleh blok pembangkang, beliau tentu saia boleh bergerak untuk mencukupkan angka bagi membentuk kerajaan.
Selagi namanya tidak dimuktamadkan, adalah susah untuk Anwar melakukan apa-apa yang wajar bagi mengembalikan mandat rakyat kepada PH.
Selain penyokong dan termasuk mereka yang bergelar pemimpin peringkat kebangsaan dalam parti-parti tertentu di blok pembangkang yang diketahui rapat dengan Tun Mahathir, tetapi tindakan beliau mencalonkan Shafie itu membuatkan mereka mula menyampah serta tidak dapat lagi menyembunyikan perasaan itu.
Terdapat juga antaranya yang sudah timbul perasaan bosan dan mahu berehat seketika daripada politik berikutan perangai Tun Mahathir kali ini.
Turut membuatkan mereka menyampah ialah tindakan Tun Mahathir sendiri mencalonkan anaknya, Mukhriz sebagai Timbalan Perdana Menteri.
Akhirnya, kata mereka, Tun Mahathir telah menelan ludahnya sendiri dengan menyerlahkan keinginannya mahu menobatkan anaknya itu.
Sebelum ini, apabila nama Mukhriz cuba digandingkan dengan Anwar oleh PH dan Tun Mahathir menolaknya, ia dilihat seolah-olah beliau tidak mahu menonjolkan nama anaknya itu.
Sekarang dia sendiri menyebut nama anaknya sebagai calon Timbalan Perdana Menteri, tidakkah ini menunjukkan Tun Mahathir sebenarnya tidak dapat lari daripada kepungan gila kuasa yang ada dalam dirinya?
(Shahbudindotcom 28/06/2020)

0

0

votes
Article Rating
Kongsikan artikel ini


BUKAN SAYA CADANGKAN NAMA ANAK SAYA…BOLEHKAH KITA PERCAYA?

Tun Mahathir Mohamad berkata, cadangan menjadikan anaknya, Mukhriz sebagai Timbalan Perdana Menteri dalam usaha PH Plus merampas semula kerajaan, bukan datang daripadanya.
Tegas Tun Mahathir lagi, beliau juga tiada hak untuk menentang sebarang cadangan berkaitan anaknya semata-mata demi kepentingan dirinya.
Berikut adalah kenyataan penuh Tun Mahathir berkaitan perkara tersebut:-
••••••••••••••••••••••••••••••••••••••••••••••••••••
MUKHRIZ SEBAGAI DPM
1. Saya sedar saya akan dikritik apabila menama anak saya Mukhriz sebagai Timbalan Perdana Menteri II.
2. Cadangan ini tidak datang dari saya. Dalam kenyataan bersama Mohamad bin Sabu, Ketua Parti Amanah dan Lim Guan Eng, DAP pada 22 Jun, pelantikan Mukhriz sebagai TPM II sudahpun disebut.
3. Saya berada dalam keadaan serba salah. Di waktu saya jadi Perdana Menteri kali pertama saya telah larang anak saya dari bergiat dalam politik, khusus sebagai ahli parti Kerajaan. Saya tidak hendak dituduh mengamal nepotisme, memberi keistimewaan kepada keluarga saya.
4. Tetapi apabila saya tidak lagi menjadi Perdana Menteri, tanggungjawab menjaga nama saya, tidak sepatutnya dipikul berterusan oleh anak saya. Mereka dibebas untuk berpolitik. Jaya atau tidaknya politik mereka bergantung kepada diri mereka.
5. Apabila nama Mukhriz dicadang untuk jawatan-jawatan tertentu, saya tidak ada hak untuk menentang kerana kepentingan diri saya.
6. Sama ada penjelasan saya ini dipercayai atau tidak, terpulanglah kepada masing-masing. Sudah tentu orang yang bermusuh dengan saya, akan bercakap sinis. Ini saya terima kerana memang pun ia adalah naluri manusia.
Tun Mahathir Mohamad
29 Jun 2020.
••••••••••••••••••••••••••••••••••••••••••••••••••••••
Walaupun Tun Mahathir menyebut terpulang kepada masing-masing sama ada mahu percaya atau tidak perjelasannya itu, ada beberapa kemusykilan yang masih memerlukan jawapan ikhlas daripadanya.
Pertama, jika beliau sendiri terbukti tidak malu-malu mencalonkan dirinya sendiri sebagai Perdana Menteri buat kali ketiga, di mana logiknya dia tidak boleh mencadangkan nama anaknya untuk jawatan Timbalan Perdana Menteri?
Bukankah biasanya paling sukar bagi seseorang ialah menonjolkan nama sendiri berbanding menaikkan nama orang lain?
Tetapi, dengan mencalonkan nama sendiri pun tidak ada masalah, takkanlah mencadangkan nama anak tiba-tiba jadi susah?
Kedua, berikutan pencalonan dirinya ditolak oleh PKR dan beliau kemudian boleh menamakan Shafie Apdal sebagai calon Perdana Menteri yang baru, maka di mana pula sukarnya untuk menamakan anak sendiri untuk dletakkan sebagai Timbalan Perdana Menteri?
Ya ampun…..sungguh pelik!!
Ketiga, kalau Tun Mahathir sendiri boleh menolak pencalonan Anwar Ibrahim sebagai Perdana Menteri, di mana munasabahnya beliau tidak berhak menolak cadangan berkaitan anaknya untuk dijadikan Timbalan Perdana Menteri, itu pun jika benar cadangan menamakan Mukhriz itu datang daripada pihak lain?
Ya ampun…lagi pelik!!
Tun, Perdana Menteri ke-4 dulu pernah berpesan – Don’t overstay your welcome!!
(Shahbudindotcom 29/06/2020)

0

0

votes
Article Rating
Kongsikan artikel ini